PAS serah pada peguam isu fail petisyen cabar keputusan PRU15

KOTA BHARU, 23 Jamadilakhir 1444H, Isnin – Sekurang-kurangnya empat bekas calon yang kalah kerusi Parlimen kepada Perikatan Nasional (PN) pada Pilihan Raya Umum Ke-15 telah memfailkan petisyen untuk mencabar keputusan pilihan raya itu.

Kerusi Parlimen itu adalah Gua Musang, Marang, Kemaman dan Kuala Terengganu.

Mengulas perkara itu, Timbalan Presiden PAS, Datuk Seri Tuan Ibrahim Tuan Man berkata, PN maklum mengenai empat petisyen yang difailkan baru-baru ini.

“Ini adalah perkara biasa. Mereka yang tidak berpuas hati dengan keputusan PRU15 akan cuba mencabar keputusan itu,” katanya seperti dilapor NST.

Ahli Parlimen Kubang Kerian itu berkata, PAS akan menyerahkan kepada peguam parti itu untuk mengambil langkah seterusnya.

Dilaporkan semalam bahawa Barisan Nasional (BN) telah memfailkan tiga petisyen untuk mencabar keputusan PRU15.

Petisyen pilihan raya melibatkan tiga kerusi iaitu kerusi Parlimen Marang, Kemaman dan Kuala Terengganu.

Petisyen itu dibuat berikutan dakwaan rasuah yang dilakukan PN membabitkan tiga kerusi itu semasa PRU15. Pada PRU15, kerusi Parlimen Kemaman ditawan calon PAS Che Alias Hamid, yang menewaskan tiga pencabar lain dengan memperoleh majoriti 27,179 undi.

Kerusi Marang dimenangi Presiden PAS, Tan Sri Abdul Hadi Awang dengan majoriti 41,729 undi dalam pertembungan empat penjuru.

Kerusi Parlimen Kuala Terengganu dipertahankan PAS apabila calonnya, Datuk Amzad Hashim memperoleh majoriti 40,907 undi mengalahkan tiga pencabar lain.

Bekas Ahli Parlimen Gua Musang, Tengku Razaleigh Hamzah telah memfailkan petisyen mencabar keputusan PRU15 bagi kerusi Parlimen itu pada 3 Januari yang didakwanya melibatkan politik wang.

Pada PRU15, Tengku Razaleigh, atau lebih dikenali sebagai Ku Li, gagal mempertahankan kerusi Gua Musang selepas 12 penggal, apabila tanpa disangka-sangka tewas kepada Mohd Azizi dari Bersatu, yang bertanding di bawah tiket PAS.

Azizi menang dengan majoriti tipis iaitu 163 undi selepas memperoleh 21,826 undi manakala Tengku Razaleigh memperoleh 21,663 undi.

Difahamkan, satu lagi petisyen untuk mencabar keputusan PRU15 yang dimenangi PAS turut difailkan baru-baru ini. Petisyen itu melibatkan kerusi Parlimen Masjid Tanah.


Wanita direman tujuh hari bantu siasatan dera anak

KOTA BHARU, 21 Safar 1444H, Sabtu – Seorang wanita ditahan reman selama seminggu bermula hari ini bagi membantu siasatan selepas dipercayai mendera anak lelakinya berusia lapan tahun, Mac lalu.

Ketua Polis Daerah Kota Bharu, ACP Mohd Rosdi Daud, berkata wanita berusia 36 tahun itu ditahan di rumahnya di Kok Lanas, di sini, semalam, susulan laporan polis oleh bekas suaminya pada 10 Mac lalu.

Beliau berkata, pada Mac lalu, pengadu yang juga bapa kepada kanak-kanak itu telah dihubungi teman lelaki bekas isterinya, memaklumkan bahawa anak lelaki pengadu (mangsa) telah dipukul oleh ibunya.

Difahamkan bapa mangsa telah menerima satu video daripada teman lelaki bekas isterinya yang memaparkan mangsa dipukul termasuk dilempar meja oleh ibu kandungnya.

Selepas membuat laporan polis namun pada tempoh yang sama pengadu cuba menyelesaikan perkara itu dengan bekas isterinya, katanya.

“Sebelum ini pengadu bersama bekas isterinya dan dua anak mereka tinggal di Tampin, Negeri Sembilan, namun selepas bercerai pada 2020, suspek dan mangsa tinggal di Kota Bharu, manakala seorang anak perempuan mereka tinggal bersama pengadu.

“Mangsa telah dibawa ke Hospital Raja Perempuan Zainab II (HRPZ II) dan menerima rawatan sebagai pesakit luar dan akan diserahkan kepada pihak Jabatan Kebajikan Masyarakat (JKM) bagi tindakan lanjut,” katanya dalam kenyataan, hari ini.

Mohd Rosdi berkata kes berkenaan disiasat mengikut Seksyen 31 (1) Akta Kanak-kanak. – Bernama


PEMBELA lapor polis iklan judi, harap tindakan segera

BANGI, 5 Ramadan 1442H, Sabtu – Pertubuhan-Pertubuhan Pembela Islam (PEMBELA) hari ini membuat laporan polis susulan penyiaran iklan yang mengajak umat Islam di negara ini berjudi.

Naib Pengerusi PEMBELA, Ustaz Masridzi Sat berkata, turut hadir membuat laporan polis di Ibu Pejabat Daerah (IPD) Dang Wangi adalah Persatuan Pengguna Islam Malaysia (PPIM), Rejimen Semboyan Diraja (Semboyan) dan Skuad Badar (BADAR).

“InsyaAllah, kita dimaklumkan juga malam nanti akan ada lagi sahabat-sahabat NGO lain akan buat laporan polis di IPD Kajang.

“Mari kita sama-sama kita menyokong pihak berkuasa bertindak dan pantau agar jangan sampai kes begini berulang lagi,” katanya dalam satu kenyataan, hari ini.

Terdahulu, Suruhanjaya Komunikasi dan Multimedia Malaysia (MCMC) mengesan satu lagi penyiaran iklan yang mengajak umat Islam dalam negara berjudi bagi mendapatkan dana balik kampung sempena sambutan Hari Raya Aidilfitri yang tular di media sosial ketika ini.

Ia dianggap sebagai perkara yang hanya mendatangkan mudarat kepada masyarakat.

Sehubungan itu, MCMC sekali lagi telah menghubungi pihak penyedia platform media seperti Facebook, Twitter, dan YouTube bagi menurunkan kandungan berkenaan mengikut terma perkhidmatan serta piawaian komuniti yang ditetapkan.

Menurutnya, terdapat pertambahan yang mendadak kepada kandungan dilaporkan kepada penyedia platform berkenaan hari ini, kerana terdapat percambahan dari semasa ke semasa berdasarkan muat naik semula oleh pengguna-pengguna media sosial, yang menyukarkan proses pembasmian penyebaran kandungan.

“Penyebaran video-video sedemikian dimuat naik di platform yang berpangkalan di luar negara dan tidak dapat dikawal. Manakala kandungan yang dimuat naik tidak perlu melalui Lembaga Penapisan Filem (LPF) kerana ia bukan di platform tempatan,” katanya.


UK dakwa gencatan senjata di Mariupol sekadar cubaan elak kutukan antarabangsa

LVIV, 3 Syaaban 1443H, Ahad – Kementerian Pertahanan Britain mendakwa gencatan senjata di bandar Mariupol adalah cubaan untuk mengelak daripada kutukan antarabangsa, sambil memberikan peluang kepada pasukan tentera Russia ‘reset’ sebelum meneruskan serangan yang berterusan.

“Dengan menuduh Ukraine melanggar perjanjian, Russia berkemungkinan akan mengalihkan tanggungjawab terhadap orang awam di bandar berkenaan,” kata kementerian berkenaan.

Memetik laporan agensi berita RIA, serangan tersebut berlaku selepas Russia mendakwa membuka koridor kemanusiaan berhampiran Mariupol dan Vonovakha.

Bagaimanapun, Ukraine berkata, Russia melanggar pelaksanaan gencatan senjata yang telah dipersetujui.

Timbalan Ketua Pejabat Presiden Zelensky, Kyrylo Tymoshenko berkata, usaha pemindahan orang awam terhalang berikutan Mariupol masih berdepan serangan dan pengeboman daripada Russia.

“Russia kini tidak mematuhi gencatan senjata dan terus membedil Mariupol dan kawasan di sekitarnya,” katanya.

Bagaimanapun, rundingan masih diteruskan dengan Persekutuan Russia berhubung gencatan senjata dan memastikan Koridor Kemanusian berada dalam keadaan selamat.

Sementara itu, Russia enggan mengulas berhubung gencatan senjata sebaliknya menuduh semula pihak berkuasa Ukraine yang menghalang rakyat daripada meninggalkan negera tersebut.

Sehingga kini proses pemindahan orang awam terganggu berikutan Russia kembali mengganas terus menyerang bandar berkenaan. – Agensi


PRN Johor penentu masa depan Bersatu

Oleh Ainul Illia Meor Suzurudin

BANGI, 9 Rejab 1443H, Jumaat – Pilihan Raya Negeri (PRN) Johor bakal menyaksikan untung nasib Parti Pribumi Bersatu Malaysia (Bersatu) di persada politik tanah air.

Penganalisis politik, Shahbudin Embun berkata, beberapa PRN sebelum ini seperti di Melaka menunjukkan Bersatu dan Perikatan Nasional (PN) hanya menang dua kerusi, sementara UMNO dan Barisan Nasional (BN )unggul dengan majoriti dua pertiga.

Katanya, PRN kali ini adalah peluang terbaik buat Bersatu untuk bangkit semula.

“Sekiranya Bersatu mengalami nasib yang serupa seperti di PRN Melaka, bermakna parti tersebut akan beransur-ansur pupus ibarat melukut di tepi gantang di persada politik tanah air.

“Tempiasnya akan turut dirasai oleh parti gabungan PN seperti PAS dan Gerakan,” katanya kepada Ismaweb.net.

Mengulas kegoyahan Bersatu ketika ini, Shahbudin berkata, sebelum PRN Johor diadakan, Bersatu dikejutkan dengan pengisytiharan keluar parti oleh Ahli Dewan Undangan Negeri (ADUN) Puteri Wangsa dan ADUN Larkin.

Ketua Bahagian Bersatu Tanjung Piai serta 300 orang ahli juga mengisytiharkan keluar parti, katanya.

“Presiden Bersatu, Tan Sri Muhyiddin isytihar tidak akan mempertahankan DUN Gambir sedikit sebanyak menjatuhkan moral penyokongnya. Apapun alasan, ini dilihat seakan kurangnya keyakinan untuk menang.

“Takjub betul dengan apa yang berlaku terhadap Bersatu selepas mereka berura-ura untuk menggantikan UMNO sebagai parti orang Melayu selepas Pilihan Raya Umum ke-14 (PRU14),” katanya.

Shahbudin berkata, sebagai penganalisis politik beliau percaya bahawa ramai di antara ahli-ahli Bersatu serta Pejuang akan meninggalkan parti masing-masing dan kembali ke pangkuan UMNO selepas PRN kelak.

“Itu atas alasan mahukan kepada sebuah parti yang boleh membawa kesejahteraan pada bangsa, agama dan negara Malaysia,” katanya.


Hamas lantik ketua pentadbiran kerajaan baharu di Semenanjung Gaza

GAZA, 1 Zulkaedah 1442H, Sabtu – Pergerakan Perjuangan Islam Palestin (Hamas) melantik pegawai kanan baharu untuk menjalankan pentadbiran kerajaan di Semenanjung Gaza, menurut agensi Anadolu.

Anggota Biro Politik Hamas, Essam Al-Dalis dilantik menjadi ketua pentadbiran kerajaan yang baharu menggantikan Mohammed Awad.

Sejak tahun 2017, Hamas telah memerintah Semenanjung Gaza melalui pentadbiran yang dipimpin oleh salah seorang pegawai kanannya.

Hamas memenangi sebahagian besar kerusi Parlimen Palestin dalam pilihan raya bebas yang diadakan pada tahun 2006.

Namun, Barat, Amerika Syarikat, negara Arab, negara haram Israel dan gerakan Fatah menolak keputusan itu.

Situasi itu menyebabkan konflik dalaman selama lebih setahun, dan berakhir dengan Hamas mengambil alih Semenanjung Gaza dari Fatah pada 14 Julai 2007.

Beberapa pengantara serantau dan antarabangsa gagal menyatukan mereka, yang terakhir pada tahun 2017, ketika Hamas membuat konsesi tanpa had kepada Fatah.

Sejak itu, Hamas mentadbir wilayah yang dikepung itu melalui sebuah jawatankuasa disebut sebagai kerajaan Hamas di Gaza. – Agensi


Jangan lagi tergadai maruah, tunjuk kuasa rakyat di PRU15

BANGI, 2 Safar 1442H, Ahad – Pertubuhan-Pertubuhan Pembela Islam (PEMBELA) mengingatkan rakyat terhadap peranan mereka dalam menjaga kedaulatan negara.

Naib Presiden PEMBELA, Cikgu Izzat Johari berkata, ketika pemimpin sedang leka dengan kuasa, rakyat jangan pernah lupa terhadap peranan mereka.

Justeru, beliau menggesa rakyat khususnya umat Islam supaya bersatu hati untuk melakukan perubahan pada Pilihan Raya Umum Ke-15 (PRU15) nanti.

“Kadang-kadang kita terlupa kedudukan kita, kita lupa peranan kita dan lupa siapa kita.

“Sebelum pilihan raya, berjanji bulan dan bintang. Indah khabar. Semasa pilihan raya duduk bersimpuh, menatang minyak yang penuh.

“Selepas pilihan raya, nak jumpa? Appointment please,” katanya dalam kenyataan, hari ini.

Beliau berkata, itu belum lagi ditanya mengenai tindakan pemimpin Islam ketika Nabi Muhammad dihina.

“YDPA dihina, bendera Malaysia, bahasa kebangsaan, pendidikan kebangsaan, isu arak, kelab malam dan pelacuran, pencerobohan tanah, keadilan arwah Adib dan mangsa pemandu mabuk. Banyak lagi.

“Fikirkanlah. Saya menyeru kepada umat Islam agar kita bersatu hati. Percayalah atau kita mahu gadaikan maruah dan kedaulatan kita sekali lagi pada pihak yang sama,” katanya.


Bukti sudah ada, Rafizi dedah ahli politik terbabit skandal LCS esok

BANGI, 23 Muharram 1444H, Ahad – Timbalan Presiden Parti Keadilan Rakyat (PKR), Rafizi Ramli akan mendedahkan ahli politik yang terbabit dalam penyelewengan wang projek kapal projek kapal tempur pesisir (LCS) esok.

Menerusi hantaran di Facebook, beliau berkata, individu berkenaan boleh dinamakan kerana bukti sudah ada.

“Saya membuat keputusan untuk menamakan ahli politik tersebut untuk mengelakkan beberapa bilis sahaja ‘dikambinghitamkan’ sedangkan jerung-jerung terlepas.

“Hebahkan kepada seluruh rakyat Malaysia. #AyuhMalaysia kita perangi mat-mat sakau yang merompak duit rakyat,” katanya.

Sebelum ini, Rafizi mendakwa Alizes Marine Limited adalah syarikat yang ditubuhkan untuk memindahkan wang daripada projek LCS ke akaun-akaun di luar negara.

Dakwanya, syarikat berkenaan juga dinamakan dalam siri pendedahan Paradise Papers dan Panama Papers yang mendedahkan bagaimana syarikat pesisir luar pantai digunakan untuk menyembunyikan wang daripada aktiviti melanggar undang-undang di seluruh dunia.


Isu warga China ‘hilang’: Tak mustahil bakal jadi pengundi PRU15

BANGI, 23 Safar 1444H, Isnin – Isu ‘kehilangan’ kira-kira 1.2 juta pelancong warga China yang didakwa tidak keluar dari Malaysia dalam tempoh tiga tahun masih menjadi tanda tanya.

Walaupun Menteri Dalam Negeri, Datuk Seri Hamzah Zainudin memaklumkan angka itu tidak betul, namun berapa pun jumlah ‘kehilangan’ warga China ini tetap menjadi persoalan.

Ini lebih membimbangkan apabila saban hari tertera di media mengenai tangkapan ramai warga China dengan pelbagai kes jenayah.

Antaranya terbabit dalam sindiket judi atas talian, penipuan pelaburan, Macau Scam, mata wang kripto, pelacuran dan kongsi gelap.

Bahkan pernah dilaporkan bahawa ada dalam kalangan mereka yang memiliki MyKad dan pasport yang dibeli dengan harga yang sangat tinggi, kata mantan Naib Presiden Ikatan Muslimin Malaysia (ISMA), Prof Dr Zainur Rashid Zainuddin.

Atas dasar itu, beliau tidak menolak kemungkinan ada di kalangan mereka yang bakal menjadi pengundi untuk Pilihan Raya Umum ke-15 (PRU15) nanti.

“Adakah ia sebuah siri kelalaian yang berpanjangan, atau pun sebuah malapetaka yang tidak boleh lagi dikawal?

“Apapun puncanya, ini adalah isu keselamatan nasional yang besar yang mesti dikendalikan segera secara serius sebelum hilangnya kedaulatan sebuah negara yang merdeka,” katanya dalam satu kenyataan.

Dilaporkan, lebih 1.2 juta warga China dikesan tidak keluar dari Malaysia selepas tiba ke negara ini dalam tempoh di antara 2018 hingga 2021.

Kementerian Dalam Negeri (KDN) memaklumkan, rekod keluar masuk Jabatan Imigresen menunjukkan ketibaan warga China ke Malaysia bagi tempoh berkenaan adalah seramai 7,177,043 orang.

Namun, jumlah warga China yang keluar dari negara ini bagi tempoh sama hanya seramai 5,954,765 individu, iaitu kurang 1,222,278 berbanding jumlah yang masuk ke negara ini.


MB enam negeri dijangka bincang tarikh PRN minggu depan

BANGI, 27 Rejab 1444H, Sabtu – Perbincangan mengenai pembubaran Dewan Undangan Negeri (DUN) dan tarikh Pilihan Raya Negeri (PRN) dijangka diadakan minggu depan.

Menteri Besar Kelantan, Datuk Ahmad Yakob berkata, perkara itu akan dibincangkan dalam pertemuan tidak langsung menteri-menteri besar yang hadir sempena Mesyuarat Majlis Raja-Raja pada minggu depan.

Beliau berkata, perbincangan itu akan mencari kata sepakat berhubung tarikh sesuai untuk diadakan PRN.

“Pertemuan adalah sempena Mesyuarat Majlis Raja-Raja, itu merupakan perkara biasa dengan menteri besar akan berperanan mengiringi serta menjadi penasihat kepada Raja-Raja Melayu negeri masing-masing.

“Jadi, pada masa sama kita juga mungkin akan adakan perbincangan secara tidak langsung mengenai pembubaran DUN dan tarikh PRN,” katanya seperti dipetik Sinar Harian, hari ini.

Ahmad berkata, tempoh akhir bagi DUN Kelantan adalah pada 26 Jun, namun kerajaan negeri itu bersedia melaksanakan PRN pada bila-bila masa.

Selain Kelantan, PRN kali ini membabitkan lima lagi negeri lain iaitu Terengganu, Selangor, Kedah, Pulau Pinang dan Negeri Sembilan


Pemimpin Ikhwan Muslimin Essam El-Erian meninggal dunia

KAHERAH, 23 Zulhijjah 1441H, Khamis – Pemimpin terkenal gerakan Ikhwan Muslimin, Essam El-Erian dilaporkan meninggal dunia hari ini di Penjara Scorpion, selatan Kaherah pada usia 66 tahun, lapor Middle East Monitor (MEMO).

MEMO yang memetik media tempatan melaporkan, Essam meninggal dunia kerana mengalami serangan jantung di sel penjara Tora – yang juga dikenali sebagai Penjara Scorpion.

Menurut peguam Essam, pihak berkuasa memaklumkan bahawa kematian anak guamnya adalah disebabkan kematian mengejut.

Peguam memberitahu, pihaknya dan keluarga Essam tidak dapat melawatnya sejak enam bulan lalu, selepas pihak berkuasa menangguhkan lawatan penjara sebagai langkah membendung penularan COVID-19.

Essam memegang banyak jawatan dalam Ikhwan Muslimin, termasuk Naib Pengerusi sayap politik kumpulan itu, sebelum ditangkap berikutan rampasan kuasa tentera terhadap Presiden Mohamed Morsi pada Julai 2013.

Beliau dijatuhkan hukuman penjara seumur hidup selepas penggulingan Morsi.

Organisasi hak asasi manusia mengesahkan semua tuduhan terhadapnya dipolitikkan dan cara balas dendam ke atas bekas pegawai yang enggan menerima rampasan kuasa terhadap Morsi.-   Agensi


Khairuddin sangkal Kerajaan Perpaduan Anwar dikuasai DAP

BANGI, 6 Jamadilawal 1444H, Khamis – Bekas Ahli Parlimen Kuala Nerus, Datuk Seri Khairuddin Aman Razali menyangkal dakwaan Perikatan Nasional (PN) bahawa Kerajaan Perpaduan yang diketuai Perdana Menteri, Datuk Seri Anwar Ibrahim dikuasai DAP.

Sebaliknya, beliau mendakwa bahawa kerajaan itu didominasi oleh 73 Ahli Parlimen Melayu Islam, di mana 26 daripada Barisan Nasional (BN), PKR (18), Gabungan Parti Sarawak (11), Parti Amanah Negara (lapan), Gabungan Rakyat Sabah (GRS), Warisan dan DAP masing-masing tiga, manakala Parti Ikatan Demokratik Malaysia (Muda) pula satu.

Khairuddin mendakwa, menjadi kewajipan semua 73 Ahli Parlimen Melayu Islam berkenaan memastikan Kerajaan Perpaduan dipayungi Islam, Melayu dan raja-raja.

Manakala, 72 lagi Ahli Parlimen daripada PN mesti menjadi pembangkang yang melaksanakan semak dan imbang, katanya.

“Di sinilah letaknya tanggungjawab pemimpin parti dalam usaha menjayakan hasrat Yang di-Pertuan Agong itu.

“Menjadi kewajipan semua pemimpin untuk memupuk perpaduan dalam kalangan rakyat,” katanya dalam tulisan di Berita Harian (BH), hari ini.

Tidak menafikan pasti wujud perbezaan cara fikir dan ideologi terutama membabitkan politik, Khairuddin berkata, pemimpin perlu mencari titik persamaan dalam kepelbagaian yang ada ketika ini.

“Perbezaan dikecilkan jurangnya dan kesepakatan diperbesarkan saiznya. Di situlah letaknya nilai kebijaksanaan pemimpin.

“Pemimpin baik dan hebat adalah individu mencantum bukan mencarik, menyatukan bukan memecah belahkan dalam kepelbagaian rencam identiti rakyat,” katanya.


Fatah tak mampu bebaskan penjajahan Palestin: GSPP

Oleh Ainul Illia Meor Suzurudin

BANGI, 10 Rabiulakhir 1445H, Rabu – Kebisuan parti politik Fatah selama berbelas hari dalam isu peperangan dahsyat di Gaza mengundang kemarahan orang ramai.

Selepas serangan roket ke atas hospital Gaza minggu ini, ratusan rakyat Palestin turun ke jalanan dalam satu demonstrasi yang jarang berlaku sambil menjerit “Abbas, letak jawatan!” sebelum dileraikan pasukan keselamatan.

Presiden, Mahmoud Abbas telah memimpin Pihak Berkuasa Palestin (PA) selama 18 tahun tetapi hanya mempunyai kuasa terhad ke atas Tebing Barat dan tidak ada kuasa ke atas Gaza selepas dikalahkan secara dahsyat oleh Gerakan Perjuangan Islam Palestin (Hamas) pada 2007.

PA sepatutnya menjadi pihak pertama yang melangkah untuk memperjuangkan negara Palestin yang merdeka, tetapi rundingan itu telah terhenti selama lebih sedekad.

Abbas tidak berdaya menentang perkembangan pesat penempatan haram Israel dan kawalan ketenteraan di Tebing Barat dan merampas Baitulmaqdis timur, kedua-duanya diduduki sejak 1967.

Mengulas keadaan itu, Pengerusi Gabungan Solidariti Pembebasan Palestin (GSPP), Ustaz Muhammad Fauzi Asmuni berkata, Fatah dari dulu hingga sekarang tidak mampu untuk mewakili umat Islam Palestin.

Bukan sahaja gagal membela nasib mereka, malah Fatah yang mengetuai Pertubuhan Pembebasan Palestin (PLO) tidak mampu membebaskan Palestin daripada penjajahan sepenuhnya.

“Usaha seumpama ini perlukan kekuatan tapi kekuatan itu tidak ada pada Fatah,” kata Ustaz Muhammad Fauzi ketika dihubungi Ismaweb.net.

Beliau berkata, pendirian pemimpin Fatah berkenaan penyelesaian isu Palestin dari dahulu lagi dilihat konsisten kepada penyelesaian dua negara (two state solution).

“Mereka mungkin pernah menyembunyikan idea formula ini sekali sekala untuk survival politik dan demi sokongan umat Islam sahaja.

“Tetapi pendirian mereka masih kekal dengan formula itu,” katanya.

Sehubungan itu, Ustaz Muhammad Fauzi yang juga Felo Kanan Pusat Kajian Pemikiran dan Peradaban Ummah (PEMIKIR) berkata, kepimpinan Palestin perlu diubah dan dunia perlu mendesak supaya pihak yang sebenar-benarnya memperjuangkan kebebasan Palestin diangkat.

“Sudah sampai masanya untuk Palestin dan umat Islam seluruh dunia menaikkan satu entiti baru yang betul-betul mahu dan mampu membebaskan Palestin dari penjajahan sepenuhnya dengan mengusir Yahudi kembali ke tempat asal mereka lalu menenggelamkan terus negara haram Israel.

“Mungkinkah gabungan Hamas dan kumpulan lain yang sealiran dengannya lebih sesuai untuk diangkat sebagai hero dan pemerintah sebenar Palestin? Fakta dan sejarah nampaknya menuju ke arah itu,” katanya lagi.

Semalam, iaitu hanya pada hari ke-18 serangan rejim pengganas Israel di Gaza – Presiden Palestin, Mahmoud Abbas baru membuat kenyataan menggesa supaya ‘gencatan senjata sepenuhnya’ di Semenanjung Gaza dilakukan dan pembukaan koridor kekal untuk penghantaran bantuan kemanusiaan kepada penduduk di kawasan pinggir pantai dilaksanakan.

Abbas membuat kenyataan itu ketika pertemuannya dengan Presiden Perancis Emmanuel Macron yang melawat di ibu pejabat presiden di Ramallah, lapor agensi berita rasmi Palestin WAFA.


Harga makanan mungkin naik sehingga 2024

BANGI, 2 Zulkaedah 1443H, Khamis – S&P Global Ratings menjangkakan kenaikan harga makanan dan bekalan yang semakin berkurangan akibat perang Russia-Ukraine mungkin berlarutan sehingga dua tahun lagi.

Agensi penarafan itu berkata, kekurangan baja, kawalan eksport, gangguan perdagangan global serta kos bahan api dan pengangkutan yang meningkat semuanya akan memberi tekanan yang lebih tinggi ke atas kos bahan ruji.

Analisis pihaknya menunjukkan negara berpendapatan rendah dan rendah hingga sederhana di Asia Tengah mungkin paling teruk terjejas oleh kesan pusingan pertama.

Turut termasuk di Asia Barat, Afrika dan Caucasus, kata Penganalisis Kredit S&P Global Ratings, Samuel Tilleray dalam laporan RatingsDirect ‘The Global Food Shock Will Last Years, Not Months.

Laporan itu meneliti negara pengimport terkumpul terbesar berbanding Keluaran Dalam Negara Kasar (KDNK) bagi item bijirin dan minyak bijian yang paling ketara terjejas oleh konflik.

Negara Caucasus seperti Tajikistan, Uzbekistan dan Armenia khususnya terdedah melalui pergantungan mereka yang hampir sepenuhnya kepada Russia untuk komoditi makanan utama itu, sekiranya sekatan atau penyekatan kendiri merumitkan perdagangan.

Begitu juga dengan negara Arab seperti Maghribi, Lubnan, Mesir dan Jordan, yang masing-masing bergantung kepada Ukraine untuk bekalan makanan, oleh itu terdedah kepada gangguan akibat perang terhadap pelabuhan dan aktiviti pemprosesan.

Memetik Berita Harian, Tilleray berkata, pihaknya percaya kejutan terhadap bekalan makanan akan memberi implikasi negatif kepada negara pasaran baharu muncul, menjejaskan pertumbuhan KDNK, prestasi fiskal dan kestabilan sosial.

Potensi kesan terhadap penarafan kredit kerajaan akan bergantung kepada tahap dan terjejasnya kejutan makanan, keupayaan kerajaan untuk meminimumkan kos sosial dan ekonomi dan usaha antarabangsa untuk membantu negara yang terjejas.

“Walaupun kebanyakan kerajaan yang paling terdedah kepada risiko ini sudah mempunyai penarafan kredit yang sangat rendah, kesan negatif ekonomi atau politik akibat kejutan makanan boleh menyumbang kepada penurunan penarafan,” katanya.


Rosmah diarah bela diri atas 3 pertuduhan rasuah

KUALA LUMPUR, 6 Rejab 1442H, Khamis – Mahkamah Tinggi di sini hari ini mengarahkan Datin Seri Rosmah Mansor untuk membela diri atas kesemua tiga pertuduhan rasuah membabitkan projek solar hibrid untuk 369 sekolah luar bandar di Sarawak.

Hakim Mohamed Zaini Mazlan membuat keputusan itu selepas mendapati pihak pendakwaan berjaya mewujudkan kes prima facie terhadap Rosmah, isteri kepada bekas Perdana Menteri, Datuk Seri Najib Tun Razak.

“Penilaian maksimum terhadap bukti, saya dapati pihak pendakwaan telah membuktikan kes prima facie terhadap semua pertuduhan yang dihadapi tertuduh,” kata hakim.

Hakim Mohamed Zaini berkata, pihak pendakwaan telah berjaya mengemukakan bukti yang boleh dipercayai mengikut elemen di bawah pertuduhan tersebut, jika tidak disangkal atau tidak dijelaskan boleh disabitkan kesalahan.

“Oleh itu, saya mengarahkan tertuduh membela dirinya,” kata hakim.

Rosmah memilih untuk memberi keterangan pembelaan secara bersumpah dari kandang saksi.

Rosmah, berhadapan satu pertuduhan meminta RM187.5 juta dan dua pertuduhan menerima rasuah berjumlah RM6.5 juta daripada bekas Pengarah Urusan Jepak Holdings Saidi Abang Samsudin.

Rasuah terbabit didakwa diterima melalui bekas pegawai khasnya Datuk Rizal Mansor sebagai upah membantu Jepak Holdings mendapatkan Projek Bersepadu Sistem Solar Photovoltaic (PV) Hibrid serta Penyelenggaraan dan Operasi Genset/Diesel bagi 369 sekolah luar bandar di Sarawak bernilai RM1.25 bilion secara rundingan terus daripada Kementerian Pendidikan (KPM).

Perbuatan itu didakwa dilakukan di Lygon Cafe, Sunway Putra Mall, Jalan Putra, di sini; kediamannya di Jalan Langgak Duta, Taman Duta dan di Seri Perdana, Persiaran Seri

Perdana, Presint 10, Putrajaya antara Januari 2016 dan September 2017.

Pertuduhan mengikut Seksyen 16(a)(A) Akta Suruhanjaya Pencegahan Rasuah Malaysia 2009 dan boleh dihukum di bawah Seksyen 24(1) akta sama, yang memperuntukkan hukuman penjara maksimum 20 tahun dan denda tidak kurang lima kali ganda jumlah atau nilai suapan atau RM10,000, mengikut mana yang lebih tinggi, jika sabit kesalahan.

Pasukan pendakwaan diketuai oleh Timbalan Pendakwa Raya Kanan Datuk Seri Gopal Sri Ram sementara peguam Datuk Jagjit Singh mengetuai pasukan pembelaan.- Bernama


Turki buka semula sekolah mulai 21 September

ANKARA, 23 Zulhijjah 1441H, Khamis – Turki akan membuka semula sesi persekolahan bermula 21 September ini, selepas ditutup sejak pertengahan Mac lalu bagi mengekang penularan pandemik COVID-19.

Dalam satu sidang media, Menteri Pendidikan Turki, Ziya Selcuk memaklumkan, sesi persekolahan bermula secara berperingkat mengikut prosedur operasi standard (SOP) ditetapkan.

Beliau berkata, pihak sekolah juga diarahkan mengubah suai susun atur meja di setiap bilik darjah dengan mengamalkan penjarakan sosial, selain memastikan topeng muka dan cecair sanitasi disediakan.

Katanya, tempoh sesi pembelajaran di dalam kelas masih tertakluk kepada kepatuhan ibu bapa dan pelajar dalam mematuhi SOP.

Selcuk berkata, tindakan segera akan diambil sekiranya terdapat ahli keluarga terdekat pelajar yang dikesan dijangkiti COVID-19.

“Lebih 2,000 kakitangan yang bertanggungjawab telah diarah memantau SOP di sekolah menjelang pembukaan semula sesi seperti yang dirancang,” katanya.

Penggal baharu persekolahan dijadualkan pada 31 Ogos menerusi sesi pembelajaran secara atas talian. Sementara, sekolah swasta memulakan penggal pada 17 Ogos.

Semua sekolah di seluruh Turki diarahkan tutup sejak pertengahan Mac bagi membendung penularan wabak COVID-19.

Sehingga kini, Turki merekodkan 244,000 kes jangkitan COVID-19, dengan 5,891 kematian dan 227,000 kes pulih.- Agensi


3,000 keluarga diusir dari koloni tentera cetus protes di Kandahar

KANDAHAR, 8 Safar 1443H, Rabu – Ribuan penduduk Kandahar, selatan Afghanistan mengadakan tunjuk perasaan terhadap kerajaan Taliban selepas diminta meninggalkan kawasan kediaman tentera.

Penunjuk perasaan berhimpun di hadapan kediaman gabenor, selepas kira-kira 3,000 keluarga diminta meninggalkan kawasan koloni tentera, menurut bekas pegawai kerajaan.

Rakaman video daripada media tempatan menunjukkan orang ramai memenuhi jalan-jalan raya di sekitar bandar Kandahar.

Kawasan berkenaan sebelum ini didiami oleh keluarga jeneral yang bersara dan anggota pasukan keselamatan Afghanistan yang lain.

Mereka yang mendiami kawasan itu sejak 30 tahun lalu hanya diberikan tempoh masa tiga hari untuk mengosongkan barangan.

Sementara itu, jurucakap Taliban enggan mengulas lanjut kejadian pengusiran itu.

Bagaimanapun, pemimpin Taliban berjanji akan menyiasat sebarang kejadian penganiayaan yang berlaku. – Agensi


Menteri Buruh Palestin tarik balik hasrat berundur

RAMALLAH, 2 Zulhijjah 1442H, Isnin – Biarpun sebelum ini menyatakan hasrat akan berundur susulan tunjuk perasaan terhadap kematian seorang aktivis dalam tahanan, namun Menteri Buruh Pihak Berkuasa (PA) Palestin kekal memegang jawatannya.

Nasri Abu Jaish yang juga mewakili Parti Rakyat sayap kiri dalam kerajaan berkata, pada akhir Jun beliau akan berundur daripada PA yang dipimpin Fatah disebabkan wujud ketirisan undang-undang dan kebebasan awam.

Penangguhan pengunduran beliau diumumkan berikutan penunjuk perasaan menuntut Presiden, Mahmud Abbas berundur atas penangkapan dan kematian tahanan aktivis, Nizar Banat.

Nasri dalam satu kenyataan semalam berkata, Perdana Menteri, Mohammad Shtayyeh telah menolak dua kali pengunduran darinya, menyebabkan beliau terus dalam kerajaan Palestin sebagai Menteri Buruh.

Nizar Banat, 43, yang terkenal dengan video media sosial yang mengecam dakwaan rasuah di PA, meninggal dunia pada 24 Jun sejurus pasukan keselamatan menyerang rumahnya, memukul dan mengheretnya pergi.

PA menyatakan akan membuka siasatan terhadap kematian Nizar, bagaimanapun peserta demonstrasi terus melakukan bantahan beberapa minggu selepas itu.

Semalam, ratusan orang di Ramallah meminta pengunduran diri daripada Mahmud, mengecam penggunaan kekuatan keselamatan Palestin dalam menamatkan demonstrasi baru-baru ini.

“Kami akan tetap berdiri di jalan sampai keadilan tercapai,” kata peserta demonstrasi, Maher Akhras mendakwa PA telah membunuh Nizar dan menyerang para peserta.

Sebelum ini, aktivis itu turut mendaftar sebagai calon dalam pemilihan Parlimen Palestin yang ditetapkan pada Mei lalu, tetapi Mahmud menangguhkannya.

Selain itu, peserta demonstrasi meluahkan kemarahan terhadap kekurangan proses demokrasi di wilayah berkenaan.

“Kami berhak memilih, memilih wakil dan presiden.

“Kami perlu membina semula keseluruhan sistem politik Palestin,” kata peserta Omar Assaf. – Agensi


Situasi ‘satu bukit dua harimau’ bakal berulang di Melaka jika PH menang

Oleh Ainul Illia Meor Suzurudin

BANGI, 10 Rabiulakhir 1443H, Isnin – Situasi ‘satu bukit dua harimau’ bakal berulang di Melaka sekiranya Pakatan Harapan (PH) memenangi Pilihan Raya Negeri (PRN) Melaka, kata penganalisis politik, Shahbudin Embun.

Beliau berkata, itulah yang akan terjadi jika Datuk Seri Idris Haron dan Adly Zahari sama-sama memenangi kerusi yang dipertandingkan.

Idris merupakan calon Dewan Undangan Negeri (DUN) Asahan manakala Adly pula calon DUN Bukit Katil – kedua-duanya mewakili PH.

Senario itu, kata Shahbudin, akan menyebabkan keadaan politik di Melaka kembali menjadi tidak stabil akibat perebutan jawatan yang akhirnya menyebabkan kerajaan negeri tumbang jua.

“Sejak Mei 2018, politik negara tiada kestabilan termasuk di negeri Melaka. PRN yang diadakan sekarang adalah hasil daripada politik yang tidak stabil di negeri Melaka.

“Tujuan Idris Haron dan tiga yang lain menarik sokongan kepada Ketua Menteri adalah kerana dia berhasrat menjadi Ketua Menteri. Sekarang Idris Haron bertanding atas tiket PKR di Asahan pun demi untuk meneruskan cita-citanya.

“Sebenarnya dalam Pakatan Harapan dengan sokongan kuat DAP, Adly Zahari masih menjadi taruhan sebagai calon Ketua Menteri. Shamsul Iskandar yang juga seorang Ahli Parlimen juga sedang mengintai peluang.

“Apa akan terjadi sekiranya PH menang dalam PRN Melaka. Andai kata Idris Haron dan Adly pun sama menang, situasi satu bukit dua harimau sebagaimana yang berlaku sebelum ini akan berulang,” dakwanya kepada Ismaweb.net.

Sementara itu, mengulas mengenai strategi Barisan Nasional (BN), beliau berkata, koalisi itu amat jelas dalam menamakan calon Ketua Menteri mereka iaitu Datuk Seri Sulaiman Md Ali.

“Manifesto yang dibentangkan sangat jelas dan logik serta boleh dilaksanakan. Dengan rekod pencapaian lebih 60 tahun, BN adalah sandaran utama rakyat negeri Melaka,” katanya.

Manakala, Perikatan Nasional (PN) pula masih tidak menamakan sesiapa untuk menjadi calon Ketua Menteri.

Shahbudin yang juga Pengerusi Biro Politik Majlis Perundingan Melayu (MPM) berkata, hal ini mungkin disebabkan tiada keyakinan untuk menang.

“Apakah tujuan menyertai pilihan raya ini hanya untuk pecah undi dan menidakkan kemenangan selesa BN.

“Bagi Bersatu dan PAS, andainya BN kalah, peluang ketiga-tiga parti ini untuk bergabung di PRU15 amatlah cerah,” katanya.

Justeru, Shahbudin mengingatkan kepada pengundi negeri Melaka untuk memilih dengan sebijak-bijaknya.

“Undi kalian tersangat berharga. Jangan bazirkan undi anda yang akhirnya menyumbang kepada keadaan politik negeri yang tidak stabil.

“Apabila politik tidak stabil, keadaan ekonomi juga tidak menentu. Akhirnya program pembangunan dan kebajikan rakyat akan turut terjejas,” katanya.


Gaji guru di Singapura bakal naik antara lima hingga 10 peratus

SINGAPURA, 18 Muharam 1444H, Selasa – Guru, pendidik bersekutu (AED) dan guru prasekolah di tadika Kementerian Pendidikan (MOE) akan mendapat kenaikan gaji antara lima dan 10 peratus mulai Oktober.

Dalam satu kenyataan hari ini, MOE memaklumkan, kira-kira 35,000 pegawai pendidikan atau guru, dan 1,600 pendidik bersekutu akan mendapat kenaikan gaji, begitu juga 800 pendidik di tadika kendaliannya.

Gaji untuk guru dan pendidik bersekutu kali terakhir disemak pada 2015.

Selain itu, Pegawai Pendidikan Am (GEO) gred 5A baharu akan diwujudkan mulai 2023, supaya pegawai yang tidak memegang jawatan kakitangan penting dan berprestasi baik boleh naik ke gred ini, selain mendapat manfaat daripada siling gaji lebih tinggi.

MOE juga akan meningkatkan pelan pengekalan 30 tahun untuk guru, dikenali sebagai Pelan Sambung, mulai 2023 dengan peningkatan keseluruhan kira-kira 20 peratus.

Pelan itu akan mempunyai nisbah kuantum deposit tahunan dan pembayaran yang lebih tinggi untuk menyokong guru dengan lebih baik pada tahun-tahun awal kerjaya mereka. – Agensi


Laporan Al Jazeera teruk, cuba malukan Malaysia

BANGI, 14 Zulkaedah 1441H, Isnin – Sebuah video berbentuk dokumentari yang disiarkan agensi berita antarabangsa, Al Jazeera berkaitan penularan wabak COVID-19 di negara ini disifatkan sebagai satu percubaan untuk memburuk-burukkan Malaysia di mata dunia.

Ketua Angkatan Pemuda-Pemudi BERJASA, Hazwan Mohamad berkata, media bersifat selektif dan berat sebelah seperti Al Jazeera yang berasal dari Qatar tidak sepatutnya mendapat akses untuk membuat liputan di negara ini.

“Kewartawanan yang teruk! Laporan yang tidak tepat! Memalukan @AJEnglish.

“Media teruk seperti ini adalah salah satu sebab kekacauan di Timur Tengah!,” katanya ringkas dalam satu ciapan, hari ini.

Beliau menegaskan, kerajaan harus segera melarang Al Jazeera daripada mendapat akses media di negara ini.

“Dan kepada sesiapa sahaja yang menyokong apa yang dilakukan Al Jazeera, fikirkan semula – serahkan saja kerakyatan anda,” katanya lagi.

Terdahulu, video dengan durasi 25 minit bertajuk ‘Locked in Malaysia’s Lockdown’ yang disiarkan di YouTube itu kononnya mendakwa, Malaysia mengamalkan perintah berkurung secara kejam dan tidak berperikemanusiaan terhadap warga asing.

Malah, dalam dokumentari yang disiarkan dua hari lalu itu, wartawan Al Jazeera, Drew Ambrose turut mendakwa bahawa pihak berkuasa bertindak demikian atas dasar perkauman.

Sementara, salah seorang warga asing yang ditemu bual menyatakan bahawa mereka dilayan dengan zalim dan kejam bak binatang.

Al Jazeera bagaimanapun menutup ruang komennya di YouTube.


Pemimpin didakwa lagi, ISMA bimbang peristiwa politik sama berulang

BANGI, 16 Syaaban 1444H, Khamis – Presiden Ikatan Muslimin Malaysia (ISMA), Ustaz Muhammad Fauzi Asmuni melahirkan kebimbangan dengan corak kepimpinan politik hari ini yang kian menjurus kepada perbuatan menjatuhkan seseorang pemimpin.

Menilai keadaan semasa, beliau berkata, pendekatan yang diamalkan kerajaan kini lebih terarah kepada politik semata-mata sehingga dibimbangi akan menyebabkan pembangunan negara jauh tersasar dan terabai.

“Mungkin kita akan terus menyaksikan peristiwa yang sama dengan aktor yang berbeza untuk beberapa tahun akan datang ini dan keadaan itu akan semakin rumit, dengan formula penyelesaian yang makin kabur,” katanya dalam kenyataan, hari ini.

Beliau berkata demikian susulan pengesahan Ketua Pesuruhjaya Pencegahan Rasuah Malaysia (SPRM), Tan Sri Azam Baki hari ini bahawa Presiden Bersatu, Tan Sri Muhyiddin Yassin akan didakwa di mahkamah esok.

Ahli Parlimen Pagoh itu dilaporkan memberi keterangan kepada SPRM dipercayai berkaitan kes salah guna dana kerajaan Program Jana Ekonomi Pemerkasaan Kontraktor Bumiputera Berwibawa (Jana Wibawa).

Rentetan isu ini, Ustaz Muhammad Fauzi berkata, peristiwa ini seolah mengimbau kembali kejadian pertama melibatkan penahanan Datuk Seri Anwar Ibrahim ketika menjawat Timbalan Perdana Menteri.

Presiden PKR itu dipecat dan dihadapkan dengan pertuduhan sekitar tahun 1990-an.

“Ketika Datuk Seri Anwar Ibrahim dipecat dan dihadapkan dengan pertuduhan hujung 90 dahulu, saya menyambut berita itu dengan resah dan tidak selesa. Tidak kira betul atau salah, kedua-dua andaian merugikan survival umat Islam Malaysia.

“Begitu juga penahanan Datuk Seri Najib Razak, semuanya menunjukkan buruk negara ketika itu.

“Hari ini, Tan Sri Muhyiddin Yassin pula bakal dihadapkan ke mahkamah. Sekali lagi saya rasa tidak selesa dan bercampur baur. Betul atau salah pertuduhan itu, keduanya menunjukkan kualiti sebenar permainan politik negara kita,” katanya.

Dengan berulangnya kembali permainan politik seperti ini, Ustaz Muhammad Fauzi melihat usaha untuk menyelesaikan negara semakin jauh tersasar.

Malah, beliau berpandangan, budaya yang rosak dalam politik dan pentadbiran negara sudah menjadi suatu yang normal dan sukar ditolak.

“Seruan untuk menaikkan pimpinan yang amanah tidak laku. Seruan untuk menolak pimpinan yang korup juga tidak laku. Seruan untuk kesatuan umat dalam format yang luas tidak laku.

“Begitu juga seruan untuk menyenaraikan siapa musuh Islam di negara ini tidak laku. Dan banyak lagi seruan-seruan yang asas…. hampir rata-rata tidak laku.

“Mungkin inilah zaman yang digambarkan oleh Rasulullah ﷺ sebagai zaman yang orang-orang baik kebingungan tidak tahu nak buat apa.

“Moga Allah kurniakan kepada kita keyakinan yang tidak pudar bahawa Islam akan kembali berdaulat walau apa juga yang berlaku. Apabila keadaan terlalu parah, kita akan berperang dengan diri sendiri di dalam isu keyakinan ini,” katanya.


Kecemasan! Lubnan laksana perintah berkurung 24 jam

BEIRUT, 28 Jamadilawal 1442H, Selasa – Lubnan perketatkan sekatan dengan memperkenalkan perintah berkurung 24 jam mulai Khamis susulan jangkitan COVID-19 mengatasi sistem perubatannya.

Perintah berkurung sepanjang hari baharu bermula pada jam 5 pagi waktu tempatan dan berakhir pada jam sama pada 25 Januari, menurut kenyataan Majlis Pertahanan Tertinggi.

Minggu lalu, Lubnan mengarahkan perintah berkurung sehingga 2 Februari – merangkumi waktu malam pada jam 6 petang hingga 5 pagi.

Bagaimanapun, langkah-langkah yang lebih ketat diperlukan sekarang kerana hospital kekurangan keupayaan untuk merawat pesakit yang parah, kata Presiden Michel Aoun dalam kenyataan itu.

“Kami telah melihat pemandangan mengerikan warga yang menunggu di depan hospital untuk mendapatkan kerusi atau katil,” katanya.

Langkah-langkah baharu itu juga merangkumi prosedur yang lebih ketat di lapangan terbang untuk penumpang yang tiba dari Kaherah, Addis Ababa, Baghdad, Istanbul dan Adana.

Pelancong yang tiba dari destinasi ini perlu dikuarantin selama tujuh hari di sebuah hotel, sementara yang lain akan dikuarantin sehingga 72 jam.

Keseluruhan lalu lintas udara di lapangan terbang juga akan dipotong 20 peratus daripada tahap operasi normal dan pasar raya akan dihadkan kepada perkhidmatan penghantaran.

Antisipasi yang lebih ketat pada hari Isnin lepas mendorong ramai rakyat Lubnan menunggu dalam barisan panjang di depan pasar raya dan rak kosong.

Lubnan mencatatkan 3,743 jangkitan baharu kelmarin, menjadikan jumlahnya kepada 219,296 kes dan 1,606 kematian sejak 21 Februari. – Agensi


Lebih 16 hektar kebun durian Musang King telah dimusnahkan

KUANTAN, 26 Zulkaedah 1442H, Rabu – Jabatan Perhutanan Negeri Pahang (JPNP) telah memusnahkan kira-kira 16.5 hektar daripada 101 hektar kebun durian Musang King di Hutan Simpan Kekal (HSK) Batu Talam, Raub di sini sejak operasi dilaksanakan bermula Sabtu lepas.

Pengarahnya Datuk Dr Mohd Hizamri Mohd Yasin berkata operasi berkenaan berjalan lancar setakat ini dengan penglibatan Pasukan Gerakan Am (PGA) bagi mengawal keselamatan petugas.

“Pada operasi hari ini, kira-kira lapan hektar kebun durian itu telah dimusnahkan setakat 1.20 tengah hari tadi, sekali gus menjadikan jumlah kawasan yang telah dimusnahkan 16.5 hektar atau lebih 16 peratus,” katanya ringkas ketika dihubungi Bernama di sini hari ini.

JPNP dalam kenyataan sebelum ini memaklumkan operasi itu tertumpu kepada tindakan memusnahkan kesemua tanaman durian yang ditanam secara haram selain tangkapan serta sitaan barang dan kenderaan akan dibuat terhadap mereka yang masuk ke kawasan HSK tanpa kebenaran.

Jabatan itu turut memaklumkan operasi berkenaan tidak melibatkan kawasan seluas 2,167 hektar di sekitar Raub yang menjadi subjek dalam kes mahkamah yang belum selesai antara 110 pekebun dengan enam pihak termasuk Pentadbir Tanah Daerah Raub, Pengarah Perhutanan Pahang dan Royal Pahang Durian Resources PKPP Sdn Bhd. – Bernama


Mungkin ada syarikat ternama terbabit kes kartel daging haram

KUALA LUMPUR, 21 Jamadilawal 1442H, Selasa – Suruhanjaya Pencegahan Rasuah Malaysia (SPRM) tidak menolak kemungkinan terdapat penglibatan syarikat ternama dalam isu berhubung kegiatan kartel penyeludupan daging sejuk beku ke Malaysia.

Ketua Pesuruhjaya SPRM, Datuk Seri Azam Baki berkata, siasatan menyeluruh SPRM akan dilakukan untuk membuktikan pembabitan pihak tertentu dalam kes kartel daging itu.

“Sekiranya ia sudah melibatkan kartel seperti yang didakwa, kami percaya mesti ada ‘taikun’ atau syarikat ternama yang terlibat dalam perkara ini. SPRM akan siasat dan tiada sesiapa akan terlepas.

“Bagaimanapun, nama syarikat atau taikun yang dipercayai terlibat ini tidak dapat didedahkan kerana ia masih dalam peringkat siasatan,” katanya dalam satu program bual bicara terbitan sebuah televisyen swasta (NTV7) hari ini.

Beliau berkata, adalah tidak adil jika nama syarikat didedah kerana kes masih dalam siasatan manakala dakwaan penglibatan dalam kartel atau berlakunya pengimportan daging secara haram itu juga hanya berdasarkan laporan dibuat oleh pihak media.

Isu kartel daging import mula mendapat perhatian ramai selepas media baru-baru ini melaporkan taktik kartel yang menyeludup daging sejuk beku dari luar negara sebelum membungkus semula daging berkenaan dengan menggunakan logo halal dan menjualnya di pasaran seluruh Malaysia. – Bernama


Segerakan vaksin kepada petugas media

BANGI, 1 Zulkaedah 1442H, Sabtu – Ketua Penerangan BERJASA, Hazwan Mohamad menggesa kerajaan segera memberikan suntikan vaksin COVID-19 kepada para petugas media.

Beliau berkata, gesaan terbabit susulan petugas media adalah antara barisan hadapan terpenting dalam menyalurkan maklumat kepada rakyat.

Katanya, petugas media berhadapan dengan risiko besar dalam menyampaikan maklumat kepada rakyat mengenai pelbagai isu terkini.

“Para petugas media, bukan sahaja merisikokan diri mereka sahaja, bahkan terhadap rakan sekerja dan ahli keluarga mereka,” katanya dalam satu kenyataan hari ini.

Terdahulu, Menteri Penyelaras Program Imunisasi COVID-19 Kebangsaan, Khairy Jamaluddin Abu Bakar berkata, para petugas media yang berdaftar dalam Program Imunisasi Covid-19 Kebangsaan akan mula menerima suntikan dos pertama vaksin Covid-19 Rabu lalu,

Beliau berkata, janji temu bagi tujuan vaksinasi itu akan mula diterima oleh petugas media Isnin lalu,

“Ada dalam kalangan mereka mula menerima tarikh janji temu vaksin hari ini (Isnin). Jadi, suntikan itu akan mula dilaksana pada Rabu.

“Jumlah penerima vaksin dalam kalangan petugas media bagaimanapun belum diputuskan lagi dan kami masih menelitinya,” katanya.

Bulan lepas, Khairy dilapor berkata, lebih 5,000 petugas media menerima tarikh janji temu untuk divaksinasi mulai Jun.

Mengulas mengenai perkara itu, Hazwan berkata, sehingga kini, masih tiada sebarang kenyataan rasmi dikeluarkan oleh pihak bertanggungjawab mengenai angka dan peratus petugas media yang telah mendapat suntikan vaksin.

“Dilaporkan, terdapat lebih 5,000 petugas media dari 144 buah agensi media berdaftar di negara ini.

“Semua jentera kerajaan perlu digembleng untuk mesasarkan masa yang singkat untuk menyelesaikan proses vaksinasi kepada seluruh petugas media,” katanya.


Persenda Islam tindakan hina dan jijik

BANGI, 10 Zulhijjah 1443H, Ahad – Umat Islam perlu berhati-hati dalam tindakan dan ucapan supaya tidak terjebak dalam situasi yang boleh disifatkan sebagai menghina dan mempersenda agama.

Yang Dipertua Yayasan Dakwah Islamiah Malaysia (Yadim), Nasrudin Hassan berkata, Islam sebagai satu cara hidup yang mulia dan mendidik penganutnya agar berperilaku sopan dan menjaga sensitiviti beragama.

“Maka tidak sahaja Islam melarang penganutnya menghina agama lain, maka terlebih utama seorang muslim diwajibkan memelihara maruah dan kesucian agama Islam yang dianutinya.

“Tampil di khalayak dalam keadaan menutup aurat dan membuat pengakuan menghafal al-Quran lalu disaat itu jua, dengan sengaja dan bangga ia meleraikan satu persatu pakaian luarnya sehingga separuh telanjang, adalah satu perbuatan mempersenda dan memperkecilkan Islam.

“Ia bukan sahaja perbuatan yang mencabul harga diri individu yang terlibat, tetapi juga meluruhkan nilai mulia pada agama yang dianut serta mempalit rasa malu kepada seluruh umat Islam,” katanya dalam kenyataan hari ini.

Serentak itu, beliau menggesa individu yang terlibat kembali kepada Islam.

“Bertaubat dari apa yang telah ia lakukan. Menginsafi bahawa ia adalah satu kesalahan besar di dalam agama.

“Agama Islam bukan prop komedian yang boleh dilantun sesuka hati. Meskipun mendapat tepukan gemuruh dari audien, tindakan itu tidak boleh dinilai sebagai bahan lawak jenaka melainkan ia suatu perbuatan yang hina dan jijik kerana mempersendakan ajaran wahyu dari Tuhan Yang Maha Mencipta.

“Demikian juga tindakan seorang ‘content creator’ yang viral di TikTok tempoh hari apabila memuatkan ‘content’ menarik tudung muslimah. Mempertaruhkan maruah seorang muslimah demi meraih rating di media sosial adalah satu tindakan yang keterlaluan dan wajib dihentikan,” katanya.

Terdahulu, tular video yang memaparkan seorang wanita membuka pakaian dan tudung di hadapan penonton selepas memperkenalkan diri sebagai seorang beragama Islam serta menghafal 15 juzuk al-Quran, sehingga mengundang kemarahan umat Islam.

Video yang tular di aplikasi TikTok itu didakwa berlaku di sebuah kelab di ibu negara yang menampilkan persembahan komedi.

“Hello dan assalamualaikum everyone. Nama saya Siti ****. Saya berasal daripada Kuala Kangsar, Perak. I’m Malay and muslim. Dan saya telah menghafal 15 juzuk al-Quran. But one second…,” katanya sebelum membuka pakaian.


RMK12: Kerajaan dicadang tambah pemberian peranti PdPR

KUALA LUMPUR, 18 Safar 1443H, Sabtu – Memperbanyakkan pemberian peranti kepada golongan B40, menambah blok bangunan atau sekolah baharu dan memperuntukkan lebih banyak komputer di sekolah bagi tujuan pembelajaran adalah antara cadangan dikemukakan kepada kerajaan untuk dipertimbangkan dalam Rancangan Malaysia Ke-12 (RMK12).

Bekas Ketua Pengarah Pelajaran Tan Sri Alimuddin Mohd Dom yang mencadangkan perkara itu berkata dengan mengambil kira situasi pandemik COVID-19, sesi pembelajaran di rumah (PdPR) dijangka akan tetap diteruskan.

Selain itu, capaian kepada akses internet khususnya di kawasan pedalaman dan pulau juga antara yang perlu diberikan tumpuan oleh kerajaan bagi membolehkan pelajar di kawasan tersebut dapat mengikuti sesi PdPR dengan lebih baik.

“Memandangkan sekolah juga telah lama tidak digunakan, kerajaan juga mungkin boleh memberi tumpuan kepada usaha menaik taraf atau memperbaiki infrastruktur sekolah bagi keselesaan pelajar,” katanya kepada Bernama ketika dihubungi hari ini.

Alimuddin berkata PdPR merupakan inisatif pembelajaran yang baik dan perlu diteruskan negara seperti yang dilaksanakan di negara lain antaranya United Kingdom dan Eropah.

Mengenai penambahan blok bangunan atau sekolah baharu, Alimuddin menjelaskan ia adalah bagi mematuhi penjarakan fizikal khususnya bagi sekolah di bandar yang mempunyai jumlah kepadatan pelajar yang tinggi.

“Jika jumlah pelajarnya tidak terlalu ramai, tidak menjadi masalah namun ada juga ibu bapa yang ragu-ragu soal keselamatan anak. Jika dapat ditunjukkan kepada mereka sesi pembelajaran secara fizikal yang mematuhi SOP (prosedur operasi standard) iaitu penjarakan fizikal, maka tiada sebab untuk ibu bapa berasa bimbang,” katanya.

Sementara itu, Presiden Majlis Permuafakatan Persatuan Ibu Bapa dan Guru Nasional (PIBGN) Prof Madya Datuk Dr Mohamad Ali Hasan berkata bagi menjayakan PdPR, kerajaan dicadang untuk menambahkan lagi pemberian peranti secara sekali beri atau menawarkan kaedah sewa beli kepada ibu bapa yang tidak berkemampuan.

Beliau turut berharap agar peruntukan kepada Kementerian Pendidikan tidak berkurangan selain kaedah PdPR dinaik taraf bagi merapatkan jurang kualiti pendidikan antara bandar dan luar bandar.

“PdPR perlukan peruntukan khas selama lima tahun kerana kita akan menerima hakikat bahawa pandemik yang kita lalui ketika ini akan menjadi endemik. Selain itu, kerajaan juga perlu menumpukan kepada soal pemerkasaan guru dengan menyediakan lebih banyak latihan bagi meningkatkan lagi kemahiran,” katanya.

Perdana Menteri Datuk Seri Ismail Sabri Yaakob dijadual membentangkan RMK12 bagi tempoh 2021 hingga 2025 yang akan menjadi landasan hala tuju pembangunan lima tahun negara di Dewan Rakyat, pada 11.30 pagi Isnin. – Bernama


Kazakhstan kesan mutasi varian COVID-19 di Almaty

ALMATY, 5 Syaaban 1442H, Jumaat – Kazakhstan mengesan jangkitan COVID-19 di bandar terbesarnya, Almaty, menunjukkan kemungkinan adanya mutasi.

Kementerian Kesihatan negara Asia Tengah itu berkata, ujian penjujukan genom penuh diperlukan untuk melihat sama ada jangkitan disebabkan oleh varian Britain, Afrika Selatan atau Brazil.

Bagaimanapun kementerian tidak memaklumkan jangkitan yang dikesan.

Kazakhstan – negara sempadan Rusia dan China – telah mengetatkan sekatan di Almaty bulan ini, mengarahkan pusat membeli-belah ditutup dan mengehadkan waktu kerja pengangkutan awam pada hujung minggu susulan peningkatan kes COVID-19.

Bekas republik Kesatuan Soviet itu telah mengesahkan sekitar 280,000 kes COVID-19 dan radang paru-paru mungkin disebabkan olehnya, dengan 3,550 kematian.

Ia telah memberi vaksinasi sekitar 100,000 orang setakat ini dan merancang untuk memvaksinasi sejuta orang bulan depan, menggunakan vaksin Sputnik-V Rusia. – Agensi


32 pegawai JPJ antara 44 individu ditahan SPRM dalam Operasi Sukat

KUALA LUMPUR,  2 Syaaban 1442H, Selasa  –  Suruhanjaya Pencegahan Rasuah Malaysia (SPRM) menahan 44 individu, termasuk 32 pegawai Jabatan Pengangkutan Jalan, seorang anggota polis trafik dan seorang bekas anggota polis trafik, yang disyaki terbabit melindungi pemandu lori yang melakukan kesalahan, di beberapa negeri sejak semalam.

Sumber SPRM berkata, kesemua mereka yang ditahan dalam Operasi Sukat secara besar-besaran di Kedah, Pulau Pinang, Perak, Perlis dan Melaka itu disyaki melindungi pemandu lori yang melakukan kesalahan seperti membawa muatan lebih serta tidak memenuhi aspek teknikal kenderaan.

Menurutnya, antara modus operandi sindiket ini adalah pegawai-pegawai berkenaan tidak akan mengambil tindakan terhadap pengusaha lori yang melakukan kesalahan jalan raya setelah menerima wang rasuah yang dimasukkan ke dalam akaun bank peribadi atau proksi secara bulanan.

“Mereka dipercayai menerima antara RM150 hingga RM3,000 sebulan dengan nilai keseluruhan melibatkan kira-kira RM1.6 juta,” kata sumber itu.

Difahamkan, pegawai JPJ berkenaan melibatkan pelbagai gred termasuk pegawai kanan manakala orang awam merupakan proksi.

Sumber itu berkata, kegiatan berkenaan dipercayai dilakukan sejak 2019 hingga 2020.

Sementara itu, Ketua Pesuruhajaya SPRM Datuk Seri Azam Baki ketika dihubungi mengesahkan kesemua penahanan itu.

Beliau berkata, operasi itu adalah hasil kerjasama antara SPRM dan JPJ dalam usaha meningkatkan integriti jabatan berkenaan.

“Ketika ini siasatan masih berjalan dan kami tidak menolak kemungkinan ada beberapa lagi tangkapan,” katanya dan menambah tumpuan siasatan adalah kepada kesalahan rasuah di bawah Seksyen 16 dan 17 Akta SPRM 2009 serta melibatkan isu salah laku.

“Kami cuba untuk melakukan siasatan secepat mungkin,” katanya. -Bernama


COVID-19: Dr Noor Hisham rayu masyarakat tidak bohongi petugas kesihatan

KUALA LUMPUR, 12 Jamadilawal 1442H, Ahad – Ketua Pengarah Kesihatan, Tan Sri Dr Noor Hisham Abdullah hari ini merayu masyarakat agar tidak menipu petugas kesihatan dengan menyembunyikan status kesihatan mereka ketika datang mendapatkan rawatan atau untuk saringan COVID-19.

“Jangan tipu frontliners, kami juga perlu dilindungi, ada keluarga dan rakan-rakan, jangan aniaya frontliners,” katanya menerusi Facebook, di sini hari ini.

Beliau berkata demikian sebagai merujuk perkongsian seorang doktor yang membuat hantaran menerusi Facebook mengenai pesakit menipu ketika menjalani saringan kesihatan menyebabkan petugas kesihatan menjadi mangsa COVID-19.

Dalam hantarannya yang turut dikongsikan oleh Dr Noor Hisham dalam akaun Facebooknya, doktor wanita itu berkata, terdapat seorang pesakit datang ke hospital untuk janji temu imbasan tomografi berkomputer (CT scan).

Pesakit mengaku sihat ketika disaring di pintu masuk jabatan dan dibenarkan masuk kerana suhu badan juga normal, kata doktor itu dalam hantarannya.

“Saya merupakan doktor yang menyediakan pesakit ini untuk scan (penerangan prosedur, pemasangan IV branula dan sebagainya). Terkejutnya kami bila melihat gambar paru-parunya di CT sama seperti paru-paru pesakit COVID-19.

“Apabila ditanya semula, akhirnya dia mengaku yang dia batuk dan demam selama seminggu, tetapi berasa sedikit sihat untuk datang ke janji temu CT. Ternyata tindakannya menyusahkan orang lain. Pesakit itu disahkan positif COVID-19 selepas dua hari,” tulisnya.

Susulan itu, doktor terbabit menjalani ujian calitan COVID-19 dan turut disahkan positif jangkitan tersebut.

Beliau yang berasa kecewa dengan sikap pesakit berkenaan meluahkan rasa sedih kerana terpaksa berpisah dengan keluarga.

“Keputusan swab mendapati saya positif. Saya menangis semasa dapat tahu sebab sedih terpaksa terpisah dengan anak-anak dan suami. Risau terhadap keluarga dan rakan sekerja yang mungkin saya jangkiti. Kecewa terhadap sikap pesakit saya.

“Mohon jangan tipu kami sekiranya anda bergejala. Tindakan anda melibatkan pesakit-pesakit lain, petugas kesihatan serta keluarga mereka. Kami juga manusia,” tulisnya.

Pada 22 Disember lalu, Dr Noor Hisham mendedahkan 1,880 petugas kesihatan disahkan positif COVID-19 menerusi saringan yang dibuat setakat 15 Disember. – Bernama


Malaysia kekal terajui indikator ekonomi Islam global bagi tahun ke-7

KUALA LUMPUR, 26 Zulhijjah 1442H, Khamis – Malaysia terus menerajui Indikator Ekonomi Islam Global (GIEI) bagi tahun ketujuh berturut-turut, dipacu oleh ekosistem ekonomi halal yang pesat susulan negara memberi pengaruh yang besar dalam sektor kewangan Islam dan makanan halal.

Pengerusi Perbadanan Pembangunan Halal (HDC), Datuk Mahmud Abbas berkata Malaysia mengesahkan kedudukannya sebagai hab halal global terkemuka pada 2020 dengan merekodkan nilai eksport tahunan RM31 bilion bagi produk halal dan pada masa sama menarik pelaburan bernilai RM0.6 bilion kepada Taman Halal Malaysia.

“Setakat ini, sebanyak 28,000 pekerjaan telah diwujudkan menerusi usaha ini.

“Malaysia mempunyai 6,727 syarikat yang mempunyai persijilan halal, dan daripada jumlah itu 1,507 adalah pengeksport dan lebih 1,300 merupakan perusahaan kecil dan sederhana (PKS),” katanya semasa menyampaikan ucapan alu-aluan di Forum Suruhanjaya Sekuriti Malaysia (SC)-HDC 2021 bertemakan ‘Memacu Pertumbuhan Melalui Pasaran Modal Islam’ yang diadakan secara maya pada Khamis.

Beliau berkata Malaysia juga mempunyai 1.3 juta perniagaan, dan daripada jumlah itu 90 peratus dikategorikan sebagai PKS, termasuk 200,000 yang menjalankan perniagaan berkaitan halal.

Sememangnya terdapat potensi yang amat besar untuk industri halal ini berkembang lebih jauh, katanya.

“Pasaran Asia Timur Laut seperti Jepun, China dan Korea Selatan juga telah menyertai industri ini dan membuka pasaran mereka untuk modal Islam dan pelancongan mesra Muslim,” katanya.

Mahmud berkata sekatan pergerakan di seluruh dunia telah menimbulkan persoalan mengenai keperluan sara diri produk penting tertentu yang meliputi farmaseutikal, peralatan perubatan dan makanan.

Beliau berkata bagi industri makanan halal sahaja, ia bernilai US$1.6 trilion, manakala industri kosmetik dan farmaseutikal halal masing-masing bernilai US$39 bilion dan US$97 bilion.

Menjelang 2030, sektor makanan dan minuman halal global diunjurkan bernilai US$2.1 trilion.

“Justeru, wujud peluang dalam industri halal ini yang bukan hanya dari segi perniagaan malah lebih penting kemampuan untuk memenuhi kecukupan negara,” katanya.

Forum SC-HDC 2021 selama dua hari itu bertujuan meningkatkan kesedaran mengenai pengumpulan dana berasaskan pasaran patuh syariah bagi perusahaan mikro, kecil dan sederhana (PMKS), terutama yang tergolong dalam ekonomi halal.

Pada acara itu, SC turut memperkenalkan inisiatif terbarunya, Kit Panduan Penilaian Penyaringan Syariah Perusahaan Mikro, Kecil dan Sederhana Tidak Tersenarai, dalam usahanya menambah baik ekosistem bagi aktiviti pengumpulan dana patuh syariah. – Bernama


Harga petrol, diesel kekal hingga 6 Julai

BANGI, 29 Zulkaedah 1443H, Rabu – Harga runcit bagi semua produk petroleum dikekalkan bagi tempoh seminggu, bermula esok hingga 6 Julai depan.

Kementerian Kewangan berkata, harga runcit RON97 dan RON95 masing-masing kekal pada RM4.84 seliter serta RM2.05, manakala diesel RM2.15 seliter.

“Bagi melindungi pengguna daripada kesan kenaikan harga sebenar minyak di pasaran global, kerajaan mengekalkan harga runcit petrol RON95 pada paras harga siling RM2.05 seliter dan diesel RM2.15 seliter.

“…sungguhpun harga pasaran sebenar bagi kedua-dua produk itu telah meningkat melebihi paras harga siling ditetapkan, seperti mana dapat dilihat pada harga runcit petrol RON97 yang ditetapkan mengikut harga pasaran,” katanya menerusi kenyataan pada Rabu.

Katanya lagi, kerajaan akan terus memantau kesan perubahan harga minyak mentah dunia serta mengambil langkah yang bersesuaian bagi memastikan kebajikan dan kesejahteraan rakyat terus terpelihara.


Termometer infra merah tak pancar radiasi, selamat diguna

KUALA LUMPUR, 13 Zulhijjah 1441H, Isnin – Termometer infra merah tidak memancarkan radiasi dan ia selamat digunakan bagi menyukat suhu badan, kata Ketua Pengarah Kesihatan Datuk Dr Noor Hisham Abdullah.

Katanya, Kementerian Kesihatan Malaysia (KKM) memandang serius isu yang tular di laman sosial berkaitan keselamatan penggunaan termometer infra merah tanpa sentuh yang dikatakan boleh menyebabkan kecederaan kepada otak.

Menurutnya, alat itu direka bentuk untuk mengesan dan menyerap isyarat sinaran infra merah daripada permukaan kulit yang kemudiannya diubah menjadi isyarat elektrik.

“Litar elektronik di dalam termometer ini memproses isyarat elektrik tersebut untuk menentukan suhu tubuh manusia yang diukur dan memaparkannya di skrin paparan.

“Oleh kerana termometer infra merah tidak memancarkan radiasi, ianya selamat untuk digunakan,” katanya dalam satu kenyataan di sini, hari ini.

Dr Noor Hisham berkata, pengukuran suhu badan dengan termometer infra merah biasanya dilakukan sama ada di permukaan kulit dahi atau di membran timpanik.

“Walaupun bacaan suhu di membran timpanik lebih tepat tetapi kaedah pengukuran di permukaan kulit dahi lebih mudah untuk saringan populasi.

Kajian yang dilaksanakan oleh Cawangan Penilaian Teknologi Kesihatan, KKM mendapati tiada bukti saintifik mengenai kesan sampingan penggunaan termometer infra merah untuk mengukur suhu di dahi,” katanya.

Sementara itu, Dr Noor Hisham berkata KKM sedar tentang terdapatnya termometer infra merah yang tidak berdaftar atau mendapat kebenaran akses dalam pasaran.

“Adalah diingatkan bahawa KKM melalui Pihak Berkuasa Peranti Perubatan (PBPP) akan terus memantau situasi ini dan akan mengambil tindakan terhadap mana-mana perlanggaran undang-undang sebagaimana yang diperuntukkan di bawah Akta Peranti Perubatan 2012 (Akta 737),” katanya. – Bernama


13,654 gempa direkod sepanjang 2020

ANKARA, 18 Rejab 1442H, Selasa – Dunia merekodkan 13,654 gempa bumi berkekuatan empat atau lebih sepanjang tahun 2020 – di mana Amerika Syarikat (AS) mencatatkan gempa terkuat.

Sekitar 500,000 gempa bumi – kecil atau besar – berlaku di bumi setiap tahun, iaitu kira-kira 100,000 daripada gegarannya dirasa dan 100 lagi menyebabkan kerosakan.

Menurut Kajian Geologi AS (USGS), gempa paling dahsyat berlaku di Alaska pada 22 Julai 2020 dengan magnitud 7.8.

Pakar USGS berkata, perkembangan teknologi melalui data stesen gempa menjadi sebab lebih banyak gempa bumi direkodkan sekarang berbanding sebelum ini.

Pada tahun 1931, terdapat 350 stesen seismik di bumi untuk merakam gempa bumi, tetapi hari ini angka itu sudah mencecah ribuan.

Gempa terbahagi kepada tiga kategori, iaitu gempa tektonik, gunung berapi dan gempa runtuhan mengikut pembentukannya.

Gegaran tektonik lebih menonjol sebagai jenis gempa yang paling merosakkan dari segi kesan dan magnitud.

Sabuk gempa Pasifik yang juga disebut ‘Cincin Api Pasifik’ dikenali sebagai pusat gempa yang paling kuat, di mana 90 peratus dari semua gempa bumi seluruh dunia.

Pada tahun 2020, tujuh daripada sembilan gempa bumi besar dengan kekuatan tujuh atau lebih tinggi berlaku di kawasan ini.

Gempa berkekuatan 9.5 pada tahun 1960 di wilayah Valdivia di Chile adalah gempa paling buruk yang pernah direkodkan setakat ini.

Ini diikuti pada tahun 2004 membabitkan Sumatera, Indonesia dengan kekuatan 9.1 magnitud.-  Agensi


Krisis bahan bakar di UK kritikal, kenderaan masih beratur panjang

LONDON, 26 Safar 1443H, Ahad – Krisis bahan bakar semakin memburuk di beberapa daerah di United Kingdom (UK) sekali gus menyebabkan kenderaan masih beratur panjang di luar stesen minyak.

Keadaan itu mengakibatkan kesesakan lalu lintas pada hujung minggu kedua berturut-turut, kata ketua Persatuan Peruncit Petrol, Brian Madderson.

Beliau mengakui situasi masih ‘kritikal’ di London dan bahagian tenggara walaupun terdapat dakwaan menteri kerajaan kononnya keadaan telah stabil.

Walaupun terdapat peningkatan bekalan di utara England dan Scotland, Madderson mengatakan kekurangan bahan bakar tetap menjadi masalah yang sangat besar di London dan tenggara.

16 peratus daripada lebih 1,000 stesen minyak yang diperiksa pada hari Sabtu tidak memiliki bahan bakar, kata Madderson yang memetik tinjauan yang dilakukan organisasinya.

“Kami perlu penghantaran ke stesen pengisian – terutama sekali stesen minyak bebas yang berada di lokasi kejiranan – di London dan tenggara secepat mungkin,” katanya kepada Sky News.

Stesen-stesen minyak di seluruh negara menjadi kering kerana kemampuan mereka untuk mengangkut bahan bakar dari kilang, terkesan dengan kekurangan pemandu lori di seluruh industri.

Kekurangan pemandu juga menyebabkan gangguan yang meluas pada rantaian bekalan penting Britain, iaitu sektor makanan. – Agensi


KPDNHEP siasat isu kartel daging di bawah 2 kesalahan cap dagangan

PUTRAJAYA, 8 Jamadilawal 1442H, Rabu – Kementerian Perdagangan Dalam Negeri dan Hal Ehwal Pengguna (KPDNHEP) sedang menyiasat syarikat tempatan yang disyaki terlibat dalam isu kartel daging haram di bawah dua kesalahan cap dagangan.

Menteri Perdagangan Dalam Negeri dan Hal Ehwal Pengguna Datuk Seri Alexander Nanta Linggi berkata syarikat terbabit disiasat di bawah Perenggan 8, Perintah Perihal Dagangan (Perakuan dan Penandaan Halal) 2011 dan Seksyen 5 Akta Perihal Dagangan 2011.

“Kita juga bekerjasama dengan kementerian dan agensi lain yang turut menyiasat kes ini dan buat masa sekarang siasatan masih berjalan.

Bagi KPDNHEP, kita tumpu kepada salah guna cap dagangan atau logo perniagaan,” katanya kepada media selepas melancarkan Program Jualan Kembali Ke Sekolah, di sini hari ini.

Media sebelum ini melaporkan mengenai kegiatan kartel yang menyeludup daging sejuk beku dari China, Ukraine, Brazil dan Argentina sebelum membungkus semula daging berkenaan menggunakan logo Halal di sebuah gudang di Senai, Johor.

Mengenai Program Jualan Kembali Ke Sekolah itu, Nanta berkata objektif program adalah untuk membantu pengguna khususnya ibu bapa untuk mendapatkan keperluan persekolahan anak-anak pada harga promosi dan berpatutan.

“Melalui kempen Kembali Ke Sekolah ini, semua pasar raya dan syarikat-syarikat pengeluar yang menjual kelengkapan persekolahan seperti pakaian seragam, buku dan alat tulis digalakkan untuk menawarkan potongan harga istimewa melalui permohonan jualan murah atau kempen penurunan harga.

Untuk itu, KPDNHEP juga telah mempermudahkan proses permohonan jualan murah ini kepada para peniaga,” katanya

Peniaga hanya perlu mengemukakan notis jualan murah secara dalam talian melalui aplikasi My Sales Tracker, dan dalam tempoh 24 jam selepas permohonan dikemukakan, peniaga sudah boleh melakukan jualan murah, katanya. – Bernama


Kerajaan pastikan jaminan makanan dalam keadaan stabil

KUALA LUMPUR, 10 Rabiulakhir 1445H, Rabu – Kerajaan akan memastikan jaminan makanan untuk rakyat dalam keadaan yang stabil seiring dengan pelaksanaan rasionalisasi diesel yang dilakukan pada tahun hadapan, kata Menteri Ekonomi, Rafizi Ramli.

Menurutnya, langkah penyasaran semula subsidi penting untuk memastikan hanya rakyat yang benar-benar layak sahaja menerima subsidi, selain mengukuhkan kedudukan fiskal.

Rafizi berkata, ketika ini terdapat usaha meningkatkan bekalan dan jaminan makanan untuk rakyat berhadapan dengan impak inflasi, dengan  jangkaan inflasi bagi 2024 adalah sekitar 2.1 peratus hingga 3.6 peratus.

Menurutnya, kumpulan wajaran yang menyumbang kepada kadar inflasi adalah barang makanan.

“Sebagai contoh, kita juga lihat usaha kerajaan dalam melaksanakan inisiatif usahawan tani di bawah inisiatif pendapatan rakyat yang bertindak sebagai serampang dua mata bagi memastikan kumpulan sasaran mempunyai pendapatan yang mencukupi.

“Tetapi pada masa sama, kita kena pastikan bekalan untuk tahun hadapan adalah lebih terjamin,” katanya ketika menjawab soalan tambahan Onn Abu Bakar (PH-Batu Pahat) mengenai kenaikan harga barang akibat rasionalisasi harga diesel pada tahun hadapan pada sesi soal jawab lisan di Dewan Rakyat hari ini.

Jawapan itu dibacakan oleh Timbalan Menteri Pembangunan Kerajaan Tempatan Akmal Nasrullah Mohd Nasir.  – Bernama


Lelaki didakwa bunuh teman wanita hamil

SUNGAI BESAR, 12 Zulkaedah 1444H, Khamis – Seorang lelaki dihadapkan ke Mahkamah Majistret di sini hari ini, atas pertuduhan membunuh seorang wanita hamil minggu lepas.

Tertuduh yang berusia 20 tahun itu mengangguk faham selepas pertuduhan terhadapnya dibacakan di hadapan Majistret Siti Hajar Ali, namun tiada pengakuan direkodkan kerana kes bunuh berada di bawah bidang kuasa Mahkamah Tinggi.

Lelaki itu didakwa melakukan kesalahan bunuh terhadap seorang wanita berusia 21 tahun di Jalan Benteng Laut, Jalan Sungai Limau, di sini pada kira-kira 8.30 malam, 22 Mei, sehingga 8 pagi 23 Mei lepas.

Pertuduhan dibuat mengikut Seksyen 302 Kanun Keseksaan yang memperuntukkan hukuman mati jika sabit kesalahan.

Kes dikendalikan Pengarah Pendakwaan Selangor, Ku Hayati Ku Haron manakala tertuduh diwakili peguam Khairul Anuar Kashim dan Muhammad Nor Tamrin.

Khairul Anuar memohon agar kes itu dipindahkan ke Mahkamah Tinggi secepat mungkin namun Majistret Siti Hajar berkata beberapa dokumen perlu diserahkan oleh pihak pendakwaan kepada mahkamah terlebih dahulu.

Siti Hajar menetapkan 3 Ogos ini untuk sebutan semula kes.

Terdahulu, tertuduh yang memakai kemeja-T kuning tiba di pekarangan mahkamah diiringi beberapa anggota polis dari Jabatan Penyiasatan Jenayah (CID) pada 8.55 pagi.

Media sebelum ini melaporkan perselisihan faham untuk menyembunyikan kehamilan di luar nikah dipercayai punca seorang pelayan restoran dibunuh secara kejam dengan ditikam, dikelar perut dan dibakar teman lelakinya di sekitar kebun kelapa sawit, Jalan Sungai Limau, di sini, 22 Mei lepas.

Ketua Polis Daerah Sabak Bernam, Supt Agus Salim Mohd Alias dilaporkan berkata, suspek yang merupakan bekas penuntut kolej membawa mangsa menaiki kereta dan bertengkar dengan wanita itu, sebelum mangsa dipukul di kepala lantas dibunuh di lokasi berkenaan sekitar 10 malam. -Bernama


Annuar diganti kerana cenderung kepada Bersatu?

BANGI, 22 Jamadilawal 1442H, Rabu – Tan Sri Annuar Musa digantikan jawatannya bukan kerana isu Datuk Seri Anwar Ibrahim mahupun DAP, tetapi kerana kecenderongannya kepada Parti Pribumi Bersatu Malaysia (Bersatu), iaitu parti yang ditolak oleh akar umbi UMNO.

Menjelaskan perkara itu, Ketua Penerangan Barisan Nasional (BN) Selangor, Isham Jalil berkata, Annuar memaklumkan bahawa beliau telah dipecat (atau digantikan) kerana tidak bersetuju dengan beberapa pemimpin UMNO yang mahu bekerjasama dengan Anwar dan DAP.

Bagaimanapun, kata Isham, pada hematnya, Annuar mungkin keliru.

“Beliau digantikan bukanlah kerana beliau tidak bersetuju dengan Presiden UMNO berkenaan kononnya isu sokongan ke atas Anwar atau DAP.

“Isu ini isu lama, surat yang dikatakan oleh Annuar Musa yang menunjukkan Presiden UMNO menyokong Anwar Ibrahim itu adalah surat bertarikh Oktober tahun lepas. Dalam politik, tiga bulan lepas adalah sama dengan tiga dekad lalu.

“Jika Annuar Musa tahu surat itu tulen seperti didakwa, maka mengapa beliau tidak bangkitkan ketidaksetujuan beliau kepada Presiden pada ketika itu?,” soalnya dalam satu kenyataan, hari ini.

Manakala jika isu dibangkitkan ketika itu dan Presiden UMNO mahu memecat Annuar atas sebab berkenaan, maka katanya, Annuar telah pun dipecat tiga bulan lepas dan bukannya sekarang.

“Dan baru-baru ini, Presiden UMNO sekali lagi secara terang-terangan telah membuat kenyataan yang UMNO tidak akan bekerjasama dengan DAP.

“Walaupun DAP menghulurkan cadangan untuk bekerjasama di Perak, namun UMNO dan Presiden UMNO telah pertimbang dan menolak cadangan tersebut. Ini jelas dan bukanlah isu lagi,” katanya.

Pada hakikatnya, Isham berkata, isu utama di sini adalah rata-rata akar umbi UMNO yang bermesyuarat di peringkat bahagian mewakili cawangan-cawangan di seluruh negara telah membuat keputusan menolak kerjasama dengan Bersatu.

“Akar umbi UMNO tidak mahu ada pemimpin atau setiausaha yang ingin ‘menjual’ UMNO kepada Bersatu.

“Secara dasarnya, Presiden UMNO merangkap Pengerusi BN tidak boleh ada seorang setiausaha yang mana kecenderungan dan kenyataan-kenyataannya bercanggah dengan kemahuan akar umbi. Sebab itu Annuar diganti,” katanya.


Cuaca panas: Hanya 29 jemaah haji berada di pusat rawatan TH

MAKKAH, 13 Zulkaedah 1444H, Jumaat – Seramai 29 orang atau hanya 0.2 peratus daripada 13,000 jemaah haji yang tiba di Tanah Suci ketika ini berada di pusat rawatan Tabung Haji (TH), dengan 11 daripadanya dirawat akibat radang paru-paru disebabkan keadaan cuaca yang panas dan berdebu.

Ketua Rombongan Haji Malaysia, Datuk Seri Syed Saleh Syed Abdul Rahman berkata, tujuh daripadanya menerima rawatan di Makkah dan empat lagi di Madinah akibat radang paru-paru, manakala selebihnya dirawat ekoran masalah seperti penyakit jantung dan terjatuh.

Beliau berkata, dari segi kadar penggunaan katil di pusat rawatan di Makkah dan Madinah, hanya 11 peratus digunakan dengan empat peratus melibatkan pesakit radang paru-paru.

“Kesemua mereka dalam keadaan stabil dan memadai dengan rawatan mengambil antibiotik, jadi ini bukan satu perkara yang kita perlu gusar atau memberi penekanan yang lebih daripada biasa, kerana ini dikawal dengan baik oleh pihak perubatan kita.

“Pesakit juga dalam keadaan stabil, baik dan tidak memerlukan rawatan yang lebih lanjut,” katanya selepas menyambut ketibaan kumpulan pertama 279 jemaah haji yang tiba di maktab penginapan di Al Fajer Al Badia di sini melalui Terminal Haji Jeddah, Arab Saudi.

Terdahulu, tular di aplikasi WhatsApp mengenai ramai jemaah haji memenuhi wad di pusat rawatan disebabkan pneumonia dengan hampir kesemua mereka tidak mengambil vaksin Pneumococcal dan Influenza.

Ditanya sama ada jemaah haji yang dirawat akibat radang paru paru berkenaan tidak mengambil kedua-dua vaksin berkenaan, Syed Saleh berkata, perkara itu masih diteliti, namun pemeriksaan rambang terhadap buku rekod rawatan jemaah haji mendapati terdapat jemaah yang mengambilnya.

Jelasnya, bakal haji digalakkan mengambil kedua-dua vaksin berkenaan sebagai tambahan kepada vaksin Meningococcal yang diwajibkan oleh kerajaan Arab Saudi.

“Kita lihat kepada apa yang dikenakan oleh kerajaan Arab Saudi dan pihak Kementerian Kesihatan Malaysia, kita sentiasa mempunyai perbincangan ke arah itu (mewajibkan vaksin Pneumococcal dan Influenza) tetapi buat ketika ini masih di peringkat hanya mewajibkan Meningococcal,” katanya.

Menurutnya, setiap tahun, TH memberikan perhatian serius kepada penyakit radang paru-paru dengan menempatkan pakar respiratori dan ubat-ubatan berkaitan di pusat rawatan, selain mengadakan sesi penerangan berhubung penjagaan kesihatan kepada bakal haji ketika hadir kursus-kursus haji di tanah air.

Syed Saleh seterusnya memaklumkan tiga jemaah haji Malaysia berada di fasiliti kesihatan Arab Saudi kerana masalah jantung, jangkitan paru-paru serta kulit, dan mereka berada dalam keadaan stabil.- Bernama


TH peruntuk RM1.6 juta untuk mangsa banjir

KUALA LUMPUR, 19 Jamadilawal 1443H, Jumaat – Lembaga Tabung Haji (TH) memperuntukkan sumbangan sejumlah RM 1.6 juta bagi membantu golongan yang terjejas akibat banjir di seluruh negara, kata Ketua Pegawai Eksekutif Kumpulan TH, Datuk Sri Amrin Awaluddin.

Beliau menerusi kenyataan berkata, TH menyumbang bantuan kewangan, makanan dan khidmat pembersihan secara sukarela kepada rakyat Malaysia yang terjejas akibat bencana banjir, dan bantuan itu bakal diagihkan secara langsung atau melalui rakan strategik dan badan bukan kerajaan (NGO).

“Kami turut bekerjasama dengan seliaan Menteri di Jabatan Perdana Menteri seperti Jabatan Kemajuan Islam Malaysia (JAKIM), melalui kumpulan sukarelawan dengan memberi sumbangan seperti keperluan asas, bekalan makanan, dan penginapan sementara,” katanya hari ini.

Kenyataan itu turut memaklumkan, anak-anak syarikatnya iaitu Bank Islam Malaysia Berhad (BIMB) telah menyumbang RM420,000, selain melancarkan Bantuan Prihatin Banjir dengan kemudahan pembayaran balik pembiayaan untuk individu yang terkesan.

Takaful Malaysia yang juga merupakan anak syarikat TH, turut menawarkan perkhidmatan tunda percuma kepada para pelanggan yang terjejas akibat banjir. – Bernama


CALON PERIKATAN NASIONAL (PN) DUN PULAU PINANG

SENARAI CALON

N.01 Penaga – Mohd Yusni Bin Mat Piah
N.02 Bertam – Khaliq Mehtab Bin Mohd Ishaq
N.03 Pinang Tunggal – Bukhori Bin Ghazali
N.04 Permatang Berangan – Mohd Sobri Bin Saleh
N.05 Sungai Dua – Muhammad Fauzi Bin Yusoff
N.06 Telok Ayer Tawar – Azmi Bin Alang
N.07 Sungai Puyu – Teow Chin Siang
N.08 Bagan Jermal – Ong Chuan Jin
N.09 Bagan Dalam – Jayaraman A/L K Kunchu Kannu
N.10 Seberang Jaya – Izhar Shah Bin Arif Shah
N.11 Permatang Pasir – Amir Hamzah Bin Abdul Hashim @ Md Hashim
N.12 Penanti – Zulkefli Bin Bakar
N.13 Berapit – Lee Kok Keong
N.14 Machang Bubuk – Tan Hum Wei
N.15 Padang Lalang – Suresh A/L Devaraj Naidu
N.16 Perai – Sivasuntaram A/L Rajalinggam
N.17 Bukit Tengah – Baljit Singh A/L Jigiri Singh
N.18 Bukit Tambun – Tan Gia Wei
N.19 Jawi – Koh Tien Yew
N.20 Sungai Bakap – Nor Zamri Bin Latiff
N.21 Sungai Acheh – Zulkifli Bin Ibrahim
N.22 Tanjong Bunga – Hng Chee Wey
N.23 Air Putih – Kong Cheng Ann
N.24 Kebun Bunga – Tan Zhen Zune
N.25 Pulau Tikus – Tang Ching Sern
N.26 Padang Kota – H’Ng Khoon Leng
N.27 Pengkalan Kota – Suthakaran A/L Subramaniam
N.28 Komtar – Cheah Kim Huat
N.29 Datok Keramat – Heng See Lin
N.30 Sungai Pinang – Ng Fook On
N.31 Batu Lanchang – Mohd Aswaad Bin Jaafar
N.32 Seri Delima – Mohan A/L Apparoo
N.33 Air Itam – Cheang Chee Gooi
N.34 Paya Terubong – Ooi Ghee Oon
N.35 Batu Uban – Mok Kok On
N.36 Pantai Jerejak – Oh Tong Keong
N.37 Batu Maung – Azahari Bin Aris
N.38 Bayan Lepas – Dominic Lau Hoe Chai
N.39 Pulau Betong – Mohamad Shukor Bin Zakariah
N.40 Telok Bahang – Muhamad Bin Kasim


Kerajaan setuju ambil 10,000 pekerja asing dari Sri Lanka

BANGI, 25 Safar 1444H, Rabu – Jemaah Menteri bersetuju bagi pengambilan 10,000 pekerja warga asing dari Sri Lanka dengan mengambil kira keadaan negara berkenaan yang dilanda krisis ekonomi.

Pengambilan itu telah dipersetujui dalam mesyuarat Jemaah Menteri pada 14 September lalu, menurut Menteri Sumber Manusia, Datuk Seri M. Saravanan.

Beliau berkata, kerajaan Sri Lanka telah mengemukakan permohonan rasmi untuk membekalkan tenaga kerja dan memohon kuota sebanyak 10,000 pekerja.

“Ini merupakan salah satu usaha kerajaan untuk membantu Sri Lanka yang berdepan krisis ekonomi terburuk di negara itu.

“Saya menggesa pihak industri dan majikan untuk memberi sokongan kepada niat murni kerajaan ini dengan menggajikan pekerja warga asing dari Sri Lanka bagi mengisi kekosongan pekerjaan dalam sektor yang dibenarkan untuk pengambilan pekerja warga asing,” katanya dalam kenyataan, hari ini.

Justeru, beliau berkata, mana-mana majikan yang telah diberi kelulusan kuota dan menyelesaikan bayaran levi boleh merebut peluang berkenaan.

“Sehingga 14 September 2022, bayaran levi telah dibuat bagi 416,634 permohonan pekerja warga asing.


Islam bolehkan pengamalan penganut agama lain

LIM Kit Siang, mengkritik Perdana Menteri yang berucap memerangi sekularisme dan liberalisme. Ini dilaporkan oleh beberapa gerbang berita internet pada awal Disember 2020.

Kritikan itu nampaknya atas alasan suatu pandangan dengan kaca mata berwarna sekular oleh Bapa Sekular ini terhadap Perlembagaan Persekutuan, Perkara 3. (1) yang menyatakan bahawa, “Islam ialah agama bagi Persekutuan; tetapi agama-agama lain boleh diamalkan dengan aman dan damai di mana-mana Bahagian Persekutuan.”

Kelihatannya, dalam sangkaan Bapa Sekular ini, apabila agama-agama selain Islam boleh diamalkan oleh penganut agama tersebut di Malaysia, maka Malaysia adalah negara sekular.

2. Di sini, Muafakat mengajak semua rakyat Malaysia untuk memahami bahawa apabila Perlembagaan Persekutuan membolehkan agama-agama selain Islam diamalkan oleh penganut agama tersebut di Malaysia, maka Malaysia tidak semestinya adalah negara sekular.

Bahkan sebaliknya, Islam yang membolehkan agama-agama selain Islam diamalkan oleh penganut agama tersebut di sesebuah negara Islam. Di Alam Melayu, di Tanah Melayu, di Malaya dan di Malaysia, Islam yang mengajar para sultan dan pemerintah yang berdaulat sejak sekian lama agar membolehkan agama-agama selain Islam diamalkan oleh penganut agama tersebut di wilayah ini.

3. Sumber ajaran Islam ini adalah wahyu al-Quran, surah al-Baqarah, ayat 256 yang terjemahannya: “Tidak ada paksaan dalam agama (Islam), kerana sesungguhnya telah nyata kebenaran (Islam) dari kesesatan (kufur). Oleh itu, sesiapa yang tidak percayakan Taghut, dan ia pula beriman kepada Allah, maka sesungguhnya ia telah berpegang kepada simpulan (tali agama) yang teguh yang tidak akan putus. Dan (ingatlah), Allah Maha Mendengar, lagi Maha Mengetahui.” (terjemahan Syeikh Abdullah Basmeih)

4. Amat pelik, apabila ajaran Islam ini dimaktubkan dalam Perlembagaan Persekutuan, Bapa Sekular ini mengandaikan negara ini tiba-tiba berubah menjadi negara sekular.

5. Muafakat mengajak semua rakyat Malaysia untuk memahami bahawa muslim diharamkan oleh Islam daripada memaksa penganut agama lain untuk menganut Islam.

Dalam pada itu, perlu juga difahami bahawa muslim juga diharamkan oleh Islam daripada keluar meninggalkan Islam, sama ada kemudiannya menganut agama lain atau menjadi ateis yang mengingkari kewujudan Tuhan serta menolak agama.

Dalam peristilahan Islam, perbuatan ini disebut murtad. Ia adalah haram. Pengharaman itu pula adalah sabit, tetap, putus, qat‘i yang tiada lagi perdebatan atau perbincangan mengenai kemungkinan lain seperti makruh sahaja dalam kalangan ulama dan sarjana Islam sejak zaman awal Islam 1400 tahun dahulu. Dalam undang-undang sedia ada di Malaysia, murtad keluar daripada Islam ini juga telah diharamkan.

6. Melihat kepada perihal Perlembagaan Persekutuan membolehkan agama-agama selain Islam diamalkan oleh penganut agama tersebut di Malaysia daripada perspektif sekularisme dan liberalisme, Muafakat mengajak semua rakyat Malaysia untuk memahami bahawa Bapa Sekular ini tidak bercakap soal kebolehan mengamalkan agama atau ketiadaan paksaan dalam menganut mana-mana agama.

Sebaliknya, Bapa Sekular ini bercakap soal kebebasan beragama. Perbezaan frasa dan konsep ini perlu disedari, kerana kebebasan beragama merangkumi keharusan orang muslim untuk murtad meninggalkan agama Islam.

Inilah titik perbezaan antara perspektif sekularisme dan liberalisme terhadap Perlembagaan Persekutuan, Perkara 3. (1) dengan kefahaman Islam terhadap perkara tersebut yang bersumberkan ajaran wahyu dan sejarah kedaulatan sultan dan pemerintah Alam Melayu.

Akibat sifat anti-Islam dan kejahilan sejarah Alam Melayu, maka terbit alasan yang menyangka Perkara 3. (1) tersebut secara tiba-tiba mengubah Malaysia menjadi negara sekular bahkan, tiada sepatah perkataan ‘sekular’ pun dalam Perlembagaan Persekutuan yang sudah dipersetujui itu sebaliknya yang dimaktubkan ialah ‘Islam adalah agama bagi Persekutuan’.

7. Mungkin para pengampu Bapa Sekular ini, termasuk kalangan yang muslim, akan menopangnya dengan dakwaan bahawa dia menerima bahagian ‘Islam ialah agama bagi Persekutuan’ yang ada dalam Perkara 3. (1) tersebut.

Di sini, perlu disedari bahawa penerimaan tersebut juga berlaku dalam kerangka sekularisme dan liberalisme, iaitu hanya aspek ajaran Islam yang merujuk kepada ruang peribadi bukan meliputi aspek ruang awam, atau dengan kata lain sekadar bacaan doa dalam upacara rasmi kerajaan. Sebaliknya, Islam yang syumul, lengkap dan sempurna, tidak pernah diiktiraf oleh puak sekular dan liberal sebagai agama bagi Persekutuan ini.

8. Secara mudahnya, Muafakat mengajak semua rakyat Malaysia untuk menerima dan menyokong pendirian Perdana Menteri dan sesiapa sahaja yang memerangi sekularisme dan liberalisme, kerana ia adalah ideologi puak yang anti Islam iaitu agama bagi Persekutuan ini, dan kerana ia adalah pegangan puak yang jahil dengan sejarah wilayah ini.

Wallahua’lam

Dr Wan Adli Wan Ramli
Presiden Pertubuhan Muafakat Sejahtera Masyarakat Malaysia (MUAFAKAT)


Bicara kes saman SRC International terhadap Najib mula Januari 2025

KUALA LUMPUR, 14 Syawal 1444H, Jumaat – Perbicaraan kes saman SRC International Sdn Bhd terhadap Datuk Seri Najib Tun Razak berhubung dakwaan pecah amanah dan pelanggaran kewajipan statutori berkaitan dana SRC RM42 juta akan bermula Januari 2025 di Mahkamah Tinggi di sini.

Peguam Kwan Will Sen mewakili SRC dan anak syarikatnya, Gandingan Mentari Sdn Bhd (GMSB) selaku plaintif ketika dihubungi pemberita berkata, kes itu akan didengar Pesuruhjaya Kehakiman, Datuk Raja Ahmad Mohzanuddin Shah Raja Mohzan.

“Tarikh perbicaraan ditetapkan pada 13 hingga 17 dan 20 hingga 24 Januari 2025 manakala Februari pada 12 hingga 14, 17 hingga 21 dan 24 hingga 26,” kata peguam itu.

Menurut Kwan, pada pengurusan kes di hadapan Raja Ahmad Mohzanuddin Shah secara dalam talian hari ini, mahkamah menetapkan pengurusan kes selanjutnya pada 4 Ogos depan untuk pihak-pihak mengemas kini status perbicaraan.

SRC, anak syarikat 1Malaysia Development Berhad (1MDB) dan GMSB, memfailkan writ saman pada 7 Mei 2021, mendakwa bekas perdana menteri itu sebagai defendan melakukan pecah amanah, menyalah guna kuasa dan memperoleh manfaat peribadi daripada dana SRC selain menyeleweng dana berkenaan.

Najib adalah Penasihat Emeritus SRC dari 1 Mei 2012 hingga 4 Mac 2019.

Plaintif antara lain menuntut deklarasi bahawa plaintif berhak mengikuti dan mengesan wang RM42 juta itu dan menuntut hak milik ekuiti ke atas wang berkenaan atau sebarang harta yang diperoleh Najib dengan menggunakan wang berkenaan selain menuntut ganti rugi am, teladan dan teruk.- Bernama


Rombakan besar Kabinet, Mesir lantik 13 menteri baharu

KAHERAH, 16 Muharam 1444H, Ahad – Sidang tergempar Parlimen pada Sabtu meluluskan beberapa perubahan Kabinet menerusi rombakan besar pertama Mesir sejak 2019, dengan 13 menteri dipindahkan.

Pihak Berkuasa Media Nasional dalam kenyataan berkata, Dewan Rakyat telah meluluskan semua pencalonan yang dinyatakan dalam surat daripada Presiden Abdel Fattah El-Sisi mengenai rombakan menteri.

Laman Facebook rasmi El-Sisi berkata, presiden menggesa Parlimen membincangkan perubahan dalam lebih 30 Kabinet yang dianggotai, dipersetujui selepas berunding dengan Perdana Menteri, Mostafa Madbouli.

Katanya, perubahan itu bertujuan untuk ‘membangunkan prestasi kerajaan dalam beberapa fail penting … yang menyumbang kepada melindungi kepentingan dan keupayaan negeri.’

Berikutan kelulusan Parlimen, menteri baharu kini dijangka mengangkat sumpah.

Rombakan itu tidak termasuk pertahanan utama, dalam negeri, kewangan atau kementerian luar.

Bagaimanapun ia melantik menteri baharu kesihatan, pelancongan dan barang antik, perdagangan dan industri, pengairan, penerbangan awam, imigresen, pendidikan, pendidikan tinggi, pengeluaran ketenteraan, tenaga manusia, sektor perniagaan awam, kebudayaan dan pembangunan tempatan.

Kerajaan telah mengadakan perbincangan dalam beberapa bulan kebelakangan ini dengan Tabung Kewangan Antarabangsa (IMF) untuk mendapatkan pinjaman baharu bagi menyokong program pembaharuannya dan membantu menangani cabaran yang disebabkan oleh perang di Eropah.

Kerajaan juga menerima ikrar daripada negara Teluk Arab untuk pelaburan berbilion dolar, beberapa daripadanya adalah untuk industri swasta. – Agensi


Keputusan pindaan perlembagaan UMNO diketahui selewat-lewatnya 16 Julai

KUALA LUMPUR, 7 Zulhijjah 1443H, Khamis – Keputusan Jabatan Pendaftaran Pertubuhan Malaysia (ROS) berhubung permohonan pindaan perlembagaan UMNO akan diketahui selewat-lewatnya pada 16 Julai ini.

Perkara itu dimaklumkan oleh ROS dalam kenyataan ringkas kepada Bernama hari ini.

Mei lepas, UMNO sebulat suara meluluskan Pindaan Perlembagaan parti yang membolehkan pemilihan parti diadakan tidak melebihi tempoh enam bulan selepas Pilihan Raya Umum, untuk memberi ruang kepada ahli memfokus kepada gerak kerja pilihan raya.

Notis pindaan perlembagaan itu dikemukakan kepada ROS pada 17 Mei, dan Perdana Menteri Datuk Seri Ismail Sabri Yaakob sebelum ini dilaporkan berkata ROS mempunyai masa sehingga 60 hari untuk membuat keputusan berhubung permohonan pindaan itu. – Bernama


SPR kemas kini SOP pencegahan COVID-19 untuk PRN Johor

BANGI, 7 Rejab 1443H, Rabu – Satu prosedur operasi standard (SOP) pencegahan COVID-19 sedang dikemas kini bagi tujuan mencegah penularan wabak sepanjang tempoh Pilihan Raya Negeri (PRN) Johor.

Pengerusi SPR, Datuk Abdul Ghani Salleh berkata, kemas kini SOP itu dibuat bersama SPR dengan Kementerian Kesihatan (KKM) dan Majlis Keselamatan Negara (MKN) yang akan dimaklumkan setelah dimuktamadkan nanti.

Beliau berkata, SPR menyasarkan 70 peratus pengundi akan keluar mengundi pada 12 Mac nanti.

“Bagi menggalakkan pengundi supaya keluar menunaikan tanggungjawab mereka pada hari mengundi, SPR akan melaksanakan kempen ‘Jom Kita Undi’ melalui pelbagai saluran media termasuk di media elektronik, media sosial, hebahan melalui siar raya dan pemasangan kain rentang di lokasi-lokasi strategik tumpuan awam dan tempat-tempat lain yang bersesuaian.

“SPR juga memohon kerjasama semua pihak termasuk media dan parti-parti politik agar turut mengambil langkah untuk menyeru dan menggalakkan pengundi supaya keluar mengundi,” katanya dalam kenyataan, hari ini.

Terdahulu, SPR menetapkan 12 Mac sebagai tarikh pengundian bagi PRN Johor, dengan tarikh penamaan calon ditetapkan pada 26 Februari manakala pengundian awal pada 8 Mac 2022.

Berdasarkan Daftar Pemilih Induk 2021, seramai 2,597,742 orang pengundi terdiri daripada 2,574,835 (pengundi biasa), anggota tentera dan pasangan (10,955), 11,576 anggota polis dan pasangan Polis Pasukan Gerakan Am (PGA) serta 376 orang Pengundi Tidak Hadir (PTH) Luar Negara.

PRN Johor diadakan selepas Dewan Undangan Negeri (DUN) dibubarkan pada 22 Januari atas perkenan Sultan Johor, Sultan Ibrahim Sultan Iskandar.

Pembubaran DUN dibuat selepas kerajaan Johor memiliki majoriti tipis iaitu 28 kerusi berbanding 27 kerusi di blok pembangkang.

Ini susulan kematian Ahli Dewan Undangan Negeri (ADUN) Kempas, Datuk Osman Sapian yang juga bekas Menteri Besar pada 21 Disember lalu.


Ahmad Faizal akur gagal dapat sokongan undi percaya

IPOH, 18 Rabiulakhir 1442H, Jumaat – Menteri Besar Perak, Datuk Seri Ahmad Faizal Azumu memberi jaminan akan melakukan peralihan kerajaan negeri yang baharu secara berhemah selepas beliau gagal mendapat sokongan majoriti daripada ahli Dewan Undangan Negeri (ADUN) hari ini.

Katanya, beliau reda dengan keputusan itu.

“Adalah satu kebanggaan buat saya untuk berkhidmat bagi negeri ini dan patik dengan izin menjunjung kasih kepada Sultan Perak atas kesempatan patik untuk menabur bakti pada Sultan. Terima kasih semua,” katanya.

Ahmad Faizal berkata demikian pada persidangan Dewan Undangan Negeri Perak di sini hari ini, selepas Speaker DUN Datuk Mohammad Zahir Abdul Khalid mengumumkan keputusan undi sulit terhadap usul undi percaya kepada menteri besar yang dibawa oleh Datuk Abd Manap Hashim (BN-Pengkalan Baru).

Undi sulit berkenaan menyaksikan ADUN Chenderiang itu hanya menerima 10 undi menyokong, sementara 48 tidak menyokong dan satu berkecuali.

Ahmad Faizal turut berterima kasih kepada rakyat dan kesemua ADUN termasuk daripada bekas sekutu Pakatan Harapan (PH) dan ahli Majlis Mesyuarat Kerajaan Negeri.

Beliau juga berharap agar segala program bermanfaat yang diperkenalkan sebelum ini diteruskan.

Timbalan Presiden Bersatu itu dilantik semula menjadi Menteri Besar Perak menerusi kerajaan Perikatan Nasional pada 13 Mac lepas setelah Bersatu keluar daripada PH.

Ahmad Faizal sebelum itu menerajui kerajaan PH selepas Pilihan Raya Umum ke-14 pada 2018. Kerajaan PH Perak tumbang pada 10 Mac lalu. – Bernama


Bila lagi nak letak nama jalan Lim Kit Siang?

KALAU negeri Pulau Pinang memilih dan meletak jalan Chen Man Hin, seperti mana mereka namakan jalan Karpal Singh, saya tidak hairan sangat, tetapi bila Negeri Sembilan letak sebegini, saya cukup terkejut beruk.

Apakah pemimpin MCA dan MIC yang sudah meninggal dunia, sudah tidak berjasa lagi setelah bercumbu dengan DAP? Tunggulah lama sikit bercumbu dengan DAP, dah tahu hati budinya, baharulah iktiraf.

Ini terlalu awal sangat, tak sampai 100 hari bercumbu, semua jadi baik. Bekas-bekas Menteri Besar Negeri Sembilan, apakah kurang jasanya.

Jika begitulah cara cumbuannya, tidak lama lagi ramai nama pemimpin DAP yang akan menghiasi nama jalan, atas alasan ‘sumbangan besarnya’ kepada negara. Hebat pemimpin ultra kiasu Melayu dalam menilai sumbangan dan jasa pemimpin negara.

Kalau nak sangat letak nama jalan kepada pemimpin DAP, disebabkan oleh kehebatan jasa dan budinya, bukan Chen Man Hin.

Tetapi Tan Seng Giaw, bekas Ahli Parlimen Kepong. Beliau juga seorang doktor perubatan dan ahli parlimen yang banyak membantu rakyat. Abadikan nama dia semasa hidup, bukan sudah tiada.

Sepanjang kajian perbandingan jasa dan budi, dalam kalangan pemimpin DAP, pada saya kalau nak beri pun, Seng Giaw adalah paling layak.

Beliau seorang yang patriotik berbanding dengan pemimpin parti ultra kiasu yang lain. Bahasa Melayu Seng Giaw begitu fasih jauh lebih baik berbanding penama jalan tersebut.

Memberikan justifikasi bahawa Chen Man Hin seorang wakil rakyat, pengamal perubatan, sangat dangkal dan ultra kiasu. Ramai lagi ahli parlimen dan juga pengamal perubatan, kenapa tidak diberikan pengiktirafan.

Kalau nak cari juga wajah bukan Melayu, uncle Kentang, tidak kurang hebat jasanya. Menteri-menteri Cina yang telah meninggal pun masih ramai.

Kenapa sekarang baharu nampak jasa DAP ini? Kenapa sebelum ini, tuduh parti ultra kiasu ini macam-macam?

Esok bila bercerai dengan DAP, takkan nak cabut nama jalan tersebut?

Jika nak meraikan kepelbagaian, hanya kerana negara ini berbilang kaum, nak tunjukkan kita pemimpin hebat, tidak ketepikan kaum lain, buatlah cara lain, bukan ini caranya.

Mengabadikan nama seseorang kepada nama jalan, akan menjadikan ia kekal selamanya. Apakah negara kita sudah tandus nama-nama besar untuk diabadikan?

Perlu ada formula dalam mengabadikan nama jalan kepada seseorang yang berjasa. Jika ada 10 orang misalnya, untuk 10 nama jalan, maka formulanya 7:2:1. Tujuh untuk Melayu dan Bumiputera, selebihnya kaum lain. Bukannya 1=1.

Formula ini perlu terpakai dalam semua perkara, termasuk pembinaan rumah ibadat. Kuil sahaja sudah menenggelamkan bilangan masjid dan surau.

Pemimpin yang bijak dan faham erti hikmah perlu faham makna persamaan dan keadilan atau ‘equality dan equity’.

1=1, ini adalah formula yang telah sekian lama diperjuangkan DAP atas nama Malaysian Malaysia. Pada DAP, keadilan itu adalah persamaan, fair and square.

Nampaknya, Melayu ultra kiasu sudah terikut-ikut. Sayang sekali pemimpin UMNO pun sudah mula memahami sedemikian, bila bercumbu dengan DAP.

Pemimpin negara atau negarawan perlu memahami dan mendalami, makna yang tersurat dan tersirat dalam Dasar Ekonomi Baharu dan Dasar Kebudayaan Kebangsaan. Teramat malang, jika ada pemimpin bertindak atas kepentingan politik, bukan kepentingan agama, bangsa dan negara.

Jika kerajaan perpaduan ini panjang umurnya, tidak lama lagi, pasti akan diabadikan nama Lim Kit Siang.

Pemimpin ultra kiasu Melayu sudah lama mengiktiraf, cuma saya nak dengar daripada mulut pemimpin UMNO sendiri.

Prof Dr Mohd Ridhuan Tee Abdullah


Gagal bersama PH, Waytha Moorthy isytihar sokong BN

BANGI, 29 Rabiulawal 1444H, Rabu – Parti Kemajuan Malaysia (MAP) menyatakan pendirian menyokong Barisan Nasional (BN) di bawah pimpinan Pengerusinya, Datuk Seri Ahmad Zahid Hamidi dalam Pilihan Raya Umum Ke-15 (PRU15).

Sokongan itu diumumkan Presidennya, P Waytha Moorthy menerusi sebuah video pendek berdurasi dua minit 55 saat di Facebook MAP, malam tadi.

“Apa yang penting bagi saya ialah menyokong seorang perdana menteri yang akan membantu saya dalam membina masyarakat kami dan memenuhi perjalanan hidup serta misi saya.

“Itulah kata sepakat yang telah saya usahakan bersama Datuk Seri Dr Ahmad Zahid Hamidi. Beliau menyokong inisiatif dan rancangan saya untuk masyarakat India.

“Justeru, MAP dan saya akan menyokong Barisan Nasional di bawah pimpinan beliau,” katanya.

Difahamkan, sokongan parti itu kepada BN dibuat setelah MAP gagal membentuk kerjasama dengan Pakatan Harapan (PH) untuk menghadapi PRU15 pada awal bulan lalu.

Waytha yang pernah menjadi menteri perpaduan dalam kerajaan PH mendakwa, cubaannya untuk menjalin kerjasama dengan PH gagal.

“Presiden PKR (yang juga Pengerusi PH) Anwar Ibrahim menegaskan beliau tidak mahu parti (berasaskan) India dalam PH,” kata Waytha.

Menerusi video sama, pengasas bersama Hindraf itu turut memaklumkan menerima banyak panggilan telefon termasuk daripada rakan-rakan dalam PH.

Dakwanya, ia susulan kunjungan Ahmad Zahid yang juga Presiden UMNO ke kediamannya ketika sambutan perayaan Deepavali, baru-baru ini.

Waytha mendakwa, dia sudah menunggu cukup lama untuk mendapat maklum balas daripada PH berhubung permintaan menyertai gabungan berkenaan.

“Berdiam diri dari pakatan bukan pilihan bagi saya. Saya menganggap Anwar Ibrahim (Pengerusi PH) tidak mahu sebarang kerjasama daripada saya. Saya menghormati keputusannya,” katanya.

Sebelum ini, Pengarah Komunikasi PH, Fahmi Fadzil memaklumkan, Majlis Presiden PH tidak tahu menahu mengenai kemungkinan kerjasama dengan MAP untuk PRU15.

“Kesian dia (Presiden MAP, P Waytha Moorthy), saya berada dalam Majlis Presiden hampir di setiap mesyuarat. Saya tak pernah dengar pun permohonan ini dihantar atau dibincangkan, jika dari MUDA dan PSM memang kita terima dan bincang.

“Tetapi Waytha Moorthy ini, saya tak pernah dengar (permohonan yang dibuat). Setahu saya bila bercakap dengan Ketua Setiausaha PH, Datuk Seri Saifuddin Nasution Ismail perkara ini tidak pernah dibangkitkan dan disebut,” katanya.

MAP ditubuhkan secara rasmi pada 2019 semasa Waytha berkhidmat dalam kerajaan PH.


Penerima SARa boleh buat pembelian di 600 pasar raya

PUTRAJAYA, 28 Zulhijjah 1444H, Isnin – Penerima Sumbangan Asas Rahmah (SARa) boleh membuat pembelian barangan keperluan asas tanpa tunai di 600 pasar aya dan kedai runcit di seluruh negara yang terlibat dalam program itu, kata Timbalan Menteri Kewangan Datuk Seri Ahmad Maslan.

Bercakap pada sidang media selepas melancarkan Program Pengakuan Sukarela (VDP) 2.0 di sini hari ini, beliau berkata, antara premis terlibat ialah rangkaian Mydin Mohamed Holdings Bhd (Mydin), 99 Speedmart, Econsave, Lotus’s Malaysia dan Giant Hypermarket.

“Penerima SARa hanya perlu tunjuk IC (MyKad) ketika buat pembayaran di mana-mana 600 pasar raya atau kedai runcit terlibat.

“Jika ada baki sumbangan dari bulan pertama (yang bermula hari ini), baki boleh carry forward (bawa ke hadapan) untuk guna pada bulan yang berikutnya,” katanya.

Semalam, kerajaan mengumumkan lebih 210,000 penerima STR dalam kategori miskin tegar berdasarkan data e-Kasih akan menerima SARa berjumlah RM600 mulai hari ini, dalam bentuk tanpa tunai berjumlah RM100 setiap bulan bagi tempoh enam bulan sehingga Disember ini.

Dalam perkembangan lain, Ahmad berkata Jabatan Kastam Diraja Malaysia (JKDM) berjaya mengutip hasil sebanyak RM5.57 juta menerusi VDP 2.0 bagi tempoh 6 Jun hingga 15 Julai 2023.

Beliau berkata program yang bermula 1 Jun 2023 hingga 31 Mei 2024 itu menyasarkan 2,000 permohonan dengan hasil kutipan sebanyak RM200 juta.

Beliau berkata, dasar VDP memberi peluang kepada syarikat dan orang kena cukai secara suci hati hadir mengakui dan membayar cukai yang bertanggungan tanpa dikenakan sebarang penalti atau pada kadar sifar peratus.

“Bagi mengubah budaya cukai yang lebih positif, efektif dan efisien, Kementerian Kewangan menerusi JKDM melakukan reformasi percukaian untuk menggalakkan pembayar cukai secara rela mengisytiharkan jualan barangan atau perkhidmatan bercukai termasuk cukai pelancongan,” katanya.

Program VDP 2.0 merupakan kesinambungan inisiatif terdahulu yang telah dilaksanakan mulai 1 Jan hingga 30 Sept 2022, dengan melibatkan 16,880 permohonan dan kutipan hasil sebanyak RM700 juta. – Bernama